Биласизми? "Реал" УЕФА Суперкубогида кетма-кет икки марта ғолиб чиққан 3-жамоа\n9 август, 2017, 08:47\nХабарингиз бор, кеча Македония пойтахти Скопье шаҳрида “Манчестер Юнайтед” ҳамда “Реал” жамоалари ўртасида УЕФА Суперкубоги учун баҳс бўлиб ўтди. Учрашув “қироллик клуби”нинг 2:1 ҳисобидаги ғалабаси билан якунланди.\nЭътиборлиси, Зинедин Зидан бошчилигидаги жамоа ушбу совринни кетма-кет икки марта қўлга киритган 3-жамоа сифатида тарихга кирди. Бундан аввал фақатгина "Аякс" (1972,1973) ва "Милан" (1989, 1990) клублари бундай натижани қайд этишга мувоффақ бўлишган ҳолос.\nТаъкидлаш лозимки, “Реал” ушбу совринни ўз тарихида 4-марта боши узра кўтарди. Бу борада эса мадридликлар фақатгина “Милан” (5та) ҳамда “Барселона” (5та) жамоаларидан ортда қолмоқда.


Озиқ-овқат ва қишлоқ хўжалигини таҳлил қилиш маркази\nОзиқ-овқат ва қишлоқ хўжалигини таҳлил қилиш маркази нима билан шуғулланади\nОзиқ-овқат ва қишлоқ хўжалигини таҳлил қилиш маркази - соҳадаги барча грант, кредит ва техник кўмак лойиҳаларини бошқариш билан шуғулланади.\nТОШКЕНТ, 24 дек - Sputnik. Ўзбекистон Қишлоқ хўжалиги вазирлиги ҳузурида яқинда ташкил этилган "Озиқ-овқат ва қишлоқ хўжалиги соҳасида стратегик ривожланиш ва халқаро тадқиқотлар маркази"нинг асосий вазифалари қуйидагилардан иборат. Шунингдек, ушбу марказ, хорижий инвесторлар грант маблағлари асосида 2022-2023 йилларда боғ ва токзорларни барпо этиш, сабзавот, картошка, полиз, дуккакли ва мойли экинларни етиштириш бўйича кўргазмали дала майдонлари ташкил қилади.\nпрезидент қарори, қишлоқ хўжалиги вазирлиги, кредит\n11:08 24.12.2021 (янгиланди: 11:11 24.12.2021)\nУшбу марказ - соҳадаги барча грант ва кредит лойиҳаларини бошқариш, мувофиқлаштириш ва самарадорлигини мониторинг қилиш билан шуғулланади.\nТОШКЕНТ, 24 дек - Sputnik. Ўзбекистон Қишлоқ хўжалиги вазирлиги ҳузурида яқинда ташкил этилган "Озиқ-овқат ва қишлоқ хўжалиги соҳасида стратегик ривожланиш ва халқаро тадқиқотлар маркази"нинг асосий вазифалари қуйидагилардан иборат.\nозиқ-овқат ва қишлоқ хўжалиги соҳасини институционал таҳлил қилиш ва ислоҳотларнинг асосий йўналишларини ишлаб чиқиш;\nозиқ-овқат ва қишлоқ хўжалиги соҳасида бозор муносабатларини ривожлантиришнинг илмий-назарий асосларини тадқиқ қилиш;\nсоҳадаги ислоҳотларнинг таъсирчанлигини ва илмий тадқиқотларнинг самарадорлигини баҳолаш;\nсоҳани ривожлантириш бўйича қисқа, ўрта, ва узоқ муддатли режалар ва стратегиялар ишлаб чиқиш;\nсоҳада тадбиркорларни қўллаб-қувватлаш, кредит грантлар ажратиш, инвестиция лойиҳаларини ишлаб чиқишга кўмаклашиш;\nсоҳада ахборот ва статистик маълумотларини тизимлаштириш;\nозиқ-овқат ва қишлоқ хўжалиги соҳасига хорижий инвестициялар, ХМИ ва ХҲМТ кредит ва грантларини жалб қилиш;\nсоҳадаги барча грант, техник кўмак ва кредит лойиҳаларини ва дастурларини бошқариш, мувофиқлаштириш ва самарадорлигини мониторинг қилиш.\nШунингдек, ушбу марказ, хорижий инвесторлар грант маблағлари асосида 2022-2023 йилларда боғ ва токзорларни барпо этиш, сабзавот, картошка, полиз, дуккакли ва мойли экинларни етиштириш бўйича кўргазмали дала майдонлари ташкил қилади.


Бугун Суперлиганинг 17-турида жамоамиз Қаршининг «Насаф» жамоасини қабул қилади.\nНаманган. Марказий ўйингоҳ\nЖамоаларнинг сўнгги ўзаро ўйинларига назар ташлар эканмиз, охирги бешта ўйиннинг 4 тасида дуранг қайд этилган! Дастлабки даврада Қаршида кечган баҳсда жанговар дуранг (2:2) қайд этилган эди.\nБу икки клубнинг йўллари Ўзбекистон чемпионатларида 47 бор кесишган. Устунлик “Насаф” томонида. 22та ўйинда қаршиликларнинг қўли баланд келган бўлса, 12та учрашувда “Навбаҳор” ғолиб бўлган. 13 учрашувда ғолиб аниқланмаган.\nТўплар нисбати ҳам “Насаф” фойдасига. “Аждарлар” шу кунга қадар ўзаро ўйинларда 79та гол киритиб ўз дарвозаларидан 65марта тўп олиб чиқишган. Ўзаро ўйинларда “Насаф” 79 очкони, “Навбаҳор” эса 49 очкони қўлга киритган.\nЎзаро ўйинлар ҳақида факт: “Навбаҳор” ўз майдонида 9та ўйинда “Насаф”ни мағлуб этган. Ўн учрашувда дуранг қайд этилган. 4та баҳсда “аждарлар” водийдан ғалаба билан қайтишган. Сўнгги бор «Насаф» 2013 йили уч очко билан Намангандан қайтган.скачать dle 10.4фильмы бесплатно


Қуламаса ҳисоб эмасми ? — Ishonch Gazetasi\nҚуламаса ҳисоб эмасми ?\nБоланинг спортга қизиқишида мактабдаги муҳит муҳим аҳамиятга эга. Шу сабаб мактабларда жисмоний тарбия дарсларидан ташқари, турли спорт тўгараклари, мусобақалар ташкил қилинади. Бироқ ҳамма мактабларда ҳам бунинг учун етарли шароит йўқлиги кўплаб болаларнинг орзуларини армонга айлантирмоқда. Хонқа туманидаги 19-умумтаълим мактаби ўқувчилари ҳам ана шундай болалар қаторида…\nМактабга киришингиз билан димоғингизга зах ҳиди урилади. 1974 йилда фойдаланишга топширилган муассаса ўтган даврда бирон марта ҳам капитал таъмирдан чиқарилмаган.\nТўғри, тадбиркорлар, ота-оналар кўмаги билан мактабда ҳар йили имкон қадар таъмирлаш ишлари олиб борилган. 4 та синфхона тадбиркорлар ҳомийлигида таъмирланган. Янги эшик ва деразалар ўрнатилган. Янги столлар, замонавий доска ва мультимедиа воситалари билан таъминланган.\nБироқ мактабда 35 та синфхона бор. Уларда икки навбатда 1070 нафар ўқувчи таҳсил олади. Синфларнинг тешилиб қолган поллари, ҳар қанча ювган билан доғлари кетмайдиган доскалар, деворларга тушган ёриқларни ямаб йўқотиб бўлмайди.\nМактаб газ тармоғига уланган. Синфхоналарда ҳаво ҳарорати илиқ. Бу қувонарли ҳолат, албатта. «Қишда шундан бошқа яна нима керак?» дейсизми? Йўқ, бу савол, бундай ўйлаш нотўғри. Ўқувчилар қиш фаслида ҳам барча фанларни тўлиқ ўзлаштириши, дарслар талаб даражасида ўтилиши шарт. Жумладан, жисмоний тарбия дарслари ҳам. Аммо, мактаб спорт залига қулф урилганига анча бўлган.\nИлиқ кунлари мактаб стадионида шуғулланган ўқувчилар қиш ойларида жисмоний тарбия дарсларини ўз синфларида шахмат-шашка ўйнаб, турли машқлар бажариб ўтишга мажбур. Демак, мактабда бу дарс қарийб беш ой номигагина ўтилади. Бундай шароитда ўқувчилар чемпион бўлиш ҳақида ҳатто орзу ҳам қилолмайдилар.\n– 5 нафар неварам шу мактаб ўқувчилари, – дейди Сотимбой Қиличев. – Улар дарсда пайти юрак ҳовучлаб ўтираман. Спорт зали тарафга умуман яқинлашманглар, деб кўп уқтирамиз. Худо кўрсатмасин, бино қулаб тушса, шу атрофдан ўтаётган болалар, ўқитувчиларга жиддий зиён етмаслигига кафолат борми?\nҲақиқатан ҳам, том ва деворлардаги ўпирилишлар, улардан тушган лой бўлакларини кўриб, хавотир бежиз эмаслигига амин бўлдик.\nМактабнинг қулфланган тарафи фақат спорт зали эмас, фаоллар зали ва ошхона учун ҳам мўлжалланган бўлиб, улар ҳам фаолият кўрсатмаяпти. Қиш кунлари иссиқ овқат ёки қайноқ сувга эҳтиёж кучлилигини инобатга олсак, бу болалар саломатлигига зиён туғдиришини англаш қийин эмас. Фаоллар зали бўлмаса, маънавий-маърифий тадбирлар ҳам синфларда номигагина уюштирилиши кундай равшан.\nТаълим, фан ва маданият ходимлари касаба уюшмаси Хонқа тумани кенгаши раиси Умрбек Абдуллаев билан суҳбатлашганимизда, вазиятдан хабардорлигини, ота-оналар бир неча бор норозилик билдириб, мурожаат қилишганини, қолаверса, бу касаба аъзоларининг меҳнат муҳофазасига ҳам жиддий зиён етказаётгани, мактаб маъмурияти янги спорт зали қурилишида амалий ёрдам сўраб, маҳаллий ҳокимликка қилган мурожаатлари натижасиз қолганини айтди.\nЯнада ачинарлиси, ушбу муаммо яқин ўртада юзага келган эмас. Вилоят ДАҚН инспекцияси 2011 йилда спорт зали авария ҳолатига келиб қолгани сабабли, бузиб, янгидан қуриш ҳақида таклиф берган. Аммо, орадан қарийб саккиз йилдан зиёд вақт ўтганига қарамасдан, масала ечим топмаган.\nНаҳотки, мутасаддилар бинонинг кун келиб қулашини кутаётган бўлса…\nЭр – ярим пир(ми?)\nМиллий маънавиятимизнинг битмас-туганмас манбаи\nҚоғоз чиқиндисидан харидоргир маҳсулот\nФуқаролик суди «Али» деса, иқтисодий суд «Вали» дейди(ми?)


Тирноқгул-асал | Мыло Sezam\nГлавнаяMahsulotlarTabiiy sovunParvarishlash seriyalariТирноқгул-асал\n«Совуқ» ишлаб чиқариш жараёни совундаги мойлар, гиёх ва асалнинг ҳамма фойдали ҳоссаларини сақлаб қолишга ёрдам беради. Тирноқгул ўзининг яллиғланишга қарши, бактерицид, седатив, антитоксик, спазмолитик, юмшатувчи ҳусусиятлари билан маълум. У ҳар қандай тери учун мос келади. У қуруқэкземада яхши ёрдам беради, ёриқларнинг олдини олади ва даволайди. Асал – ажойиб табиий маҳсулот, у 60 дан ортиқтурли моддаларни ўз ичига жамлаган; шулардан – шакарлар (глюкоза ва фруктоза), оқсиллар, минерал тузлар, органик кислота, гормонлар, С, B2, В6 витаминлари, ферментлар, микроэлементлар, ифорли моддалар ва бошқалар. Асал бир қатор касалликларни даволашда ишлатилади, жумладан, тери касалликлари, чунки у бир қатор фойдали ҳоссаларга эга: у терини мустаҳкамлайди, юмшатади ва озиқлантиради. Совун қуруқ ўта сезувчан тери учун мос. Асал маҳсулотларига аллергия мавжуд бўлган ҳолларда эҳтиёткорлик билан қўлланг.


1) ишлаб чиқариш корхоналари учун ЯСТ ставкаси 5%ни ташкил этади ;\n2) ишлаб чиқариш корхоналари ер солиғининг 3 баравар суммаси кўринишидаги энг кам миқдорни ҳисобга олган ҳолда ЯСТ тўлайдилар ;\n3) умумий майдони 1 гектардан ортиқ ер участкаларига эга бўлган ЯСТ тўловчилар 2018 йил 1 апрелдан ер участкасининг бутун майдонидан ер солиғини тўлайдилар . Бунда 2018 йил 1 январдан бошлаб 2203-сон Низом уларга нисбатан татбиқ этилмайди . Яъни бундай корхоналар I чоракдан бошлаб ЯСТни унинг энг кам миқдорини ҳисобга олмасдан тўлайдилар. Ер солиғини эса фақат II чоракдан тўлай бошлайдилар.\nЯСТ тўловчиларнинг ер солиғини ҳисоб-китоб қилиш ва тўлаш тартиби 3001-сон Низомда белгиланган. Уни ҳисоб-китоб қилиш чоғида ЯСТ тўловчилар мулк ҳуқуқи, эгалик қилиш ҳуқуқи, фойдаланиш ҳуқуқи ёки ижара ҳуқуқи асосида фойдаланадиган ер участкалари ҳисобга олинади (Солиқ кодексининг 280-моддаси 2-қисмига мувофиқ солиқ солиш объекти сифатида қаралмайдиган ер участкалари бундан мустасно). Яъни ҳисоб-китоб илиш чоғида ижарага олинган бино эгаллаган ер участкаси майдони инобатга олинмайди, сабаби мазкур ҳолда бино остидаги ердан эмас, балки бинодан ижара ҳуқуқи асосида фойдаланилмоқда. Кўчмас мулк ижарага берилганда ижарага берувчи ер солиғи тўловчиси ҳисобланади .\nАндижонда 2018 йилда юридик шахслардан олинадиган ер солиғи ставкаси 1 гектар учун 20 826 899 сўмни ташкил этади .\n4) оператив ижарадан олинган даромадлар бошқа даромадлар ҳисобланади, сабаби уларнинг суммаси маҳсулотни реализация қилишдан олинган даромад суммасидан ошмайди . Ушбу даромадларга солиқ солиш шартномада белгиланган, бироқ давлат кўчмас мулкидан фойдаланганлик учун ижара ҳақининг энг кам ставкаларидан қуйи бўлмаган ижара ҳақи суммасидан келиб чиқиб амалга оширилади.\n5) даъво муддати ўтган депонент қарздорликни ҳисобдан чиқаришдан олинган даромад солиқ солинадиган ялпи тушумга киритиладиган бошқа даромад ҳисобланади ;\n6) шартнома шартларини бузгани учун харидор тўлаган пеня солиқ солинадиган ялпи тушумга киритиладиган бошқа даромад ҳисобланади ;\n7) баланснинг валюта моддаларини қайта баҳолашда ижобий ва салбий курс фарқи ўртасидаги сальда солиқ солиш объекти ҳисобланади . Бунда 2018 йил 1 июлгача амал қилган тартибга кўра, счётлардаги хорижий валютадаги маблағларни қайта баҳолаш натижасида олинган фойда ЯСТни ҳисоблашда солиқ солинадиган базага киритилмаган . Счётлардаги хорижий валютадаги маблағлар деганда кассадаги, банкнинг депозит ва ссуда счётларидаги, шу жумладан аккредитивлардаги валюта маблағлари тушунилади (МВ ва ДСҚнинг 25.10.2017 йилдаги ахбороти).\n8) муддатидан аввал ҳақ тўлаш, катта ҳажмда харид қилиш ёки шартномаларда назарда тутилган бошқа шунга ўхшаш ҳолатлар натижасида олинган пуллик чегирмалар улар юзага келган ҳисобот даврида молия-хўжалик фаолияти натижаларига киритилади . Бироқ ЯСТни ҳисоб-китоб қилаётганда чегирма суммаси солиқ солинадиган базадан чиқариб ташланади .


00:00 / 23.09.2012 | eski savollar | 1756\nАссалому айкум. Ҳазрат, Аллоҳ таолонинг ҳикмати билан Россиядиги бир завотда иш бошладим. Завот ичида Андижонлик боллар, 40 нафарча биргамиз. Намозхонлар 5-6 киши. Завотда хотин қизлар билан бирга ишлаймиз. Базиларимиз ёмон алоқаларга о'тиб кетишди. Ичкиликлар бо'лади. Бази аёллар билан ҳудди фоҳишалардек муомала қилишади. Зино ҳам бо'лган. Мен ақлим рослангач кетиш пайига тушдим. Барча боллар билан алоқам яхши. Базиларини хорам ё'ллардан қайтармоқчи бо'лдим. Кетишдан олдин о'йланиб қолдим. Қолиб уларни илмим етганча дават қилсаммикин. Лекин ундай бо'лса мен ҳам аёллар билан аралаш ишлашим керак. Алоҳида ишласам ҳам завотда аёл эркак аралаш қуралаш. Бази эркаклар алоҳида ишласаҳам бошчилар аёл. Ко'п жойларда ишчилар аёл-эркак аралаш. Очиқ сочиқ кийинишган. Фахш со'злар, о'йнашлар...Бази жойларда ишда намозга қаршиликлар бо'лган. Мен эплаб о'қияпман. Ошхонадан шубҳали таомлар о'тган эди алоҳида бо'либ олдик. Шу ерда ишласам бо'ладими? Менга қолса бошқа жойдан иш топсам. О'зим мадрасага кирмоқчи бо'либ юрган боламан, бо'йдоқман. Нима қилай?\n- Агар кетсангиз, ўзингизга ҳам ўзгаларга ҳам шариат тарафдан фойда бўладиган бўлса, кетинг. Қолганингиз фойда бўладиган бўлса, қолинг. Яъни, сизнинг кетиш ва қолишингизнинг фойда зарарини шариат ўлчови билан ўлчаб кўринг.\nКомпьютер дастурлари учун тўлов\nПамада ва хижоб


Спорт гимнастикаси » Зарафшон Газетаси\nСпорт гимнастикаси Спорт\n28 июн 2016 11:34\nСамарқанд шаҳридаги гимнастикага ихтисослаштирилган болалар ва ўсмирлар спорт мактабида 2004-2010 йилларда туғилган ўғил-қизлар ўртасида спорт гимнастикаси бўйича вилоят биринчилиги бўлиб ўтди.\n«Ёшлик» жисмоний тарбия ва спорт жамияти ҳамда вилоят гимнастика федерацияси ҳамкорлигида ташкил этилган мусобақада шаҳар ва туманлардан келган юзга яқин ёш гимнастикачилар ўзаро беллашди.\nТурли ёш тоифаларида С.Наимов, К.Ваҳобжонов, Э.Холмуҳаммедов ҳамда М.Шехалаевлар биринчи ўринга сазовор бўлишди. Қизлар ўртасидаги баҳсларда Ж.Собиржонова, А,Ҳикматова, Д.Салимова ва З.Абдуллаевалар бошқаларга нисбатан юқори натижа кўрсатди.\nБулунғур туманида О.Давуров хотирасига бағишлаб 2000-2003 йилларда туғилган ўсмирлар ўртасида юнон-рум кураши бўйича Республика очиқ турнири бўлиб ўтди.\nВилоятимиздан ташқари Жиззах, Бухоро ҳамда Қорақалпоғистон Республикасидан келган 200 нафар ёш курашчилар 13 вазн тоифасида гиламга тушдилар.\nҚизиқарли беллашувларда вакилларимиздан У.Жўрабоев, М.Нуруллаев, М.Абдусаидов, Ш.Жўрабоев, М.Баҳромов, Л.Ўзбеков, Қ.Тошназаров, И.Каримов, Л.Валиев, Д.Юлдузов ўз вазнида бошқа рақибларига имконият бермади.\nБухоро вилояти Вобкент туманида «Соғлом она ва бола йили»га бағишлаб ёшлар ва ўсмирлар ўртасида юнон-рум кураши бўйича Республика очиқ биринчилиги бўлиб ўтди.\nРеспубликамизнинг барча вилоятларидан тўрт юзга яқин ёш курашчиларини жамлаган турнирда вилоятимиз шарафини мураббий Р.Ташанов раҳбарлигидаги Булунғур тумани «Ёшлик» жисмоний тарбия ва спорт жамияти спортчилари ҳимоя қилишди.\nКурашчиларимиздан Д.Кармишев, М.Абдусаидов, Ж.Мақсадалиевлар биринчи бўлишди.\nвилоят «Ёшлик» жисмоний\nтарбия ва спорт жамияти\nБулунғурда спорт мусобақалари


ИБРАТГА ЙЎҒРИЛГАН УМР — Ishonch Gazetasi\nЎқитувчилик ҳам шарафли, ҳам машаққатлидир. Ёш авлодни ҳар томонлама етук, баркамол этиб тарбиялаш шу касб фидойиларига боғлиқ. Зеро, маърифати, маданияти кучли давлатнинг эртаси нурафшон ва парлоқ бўлади.\nБугунги кун ўқитувчидан ўз устида тинмай ишлаб, ёш авлодни билим чўққиларига олиб чиқиш, уларни ҳар томонлама баркамол, етук инсоний фазилатлар соҳиби бўлишга даъват этадиган чинакам фидойи бўлишни талаб қилмоқда. Улардан бири Сергели тумани 6-ИДУЎТ мактаби она тили ва адабиёт фани ўқитувчиси, халқ таълими аълочиси Гулнора Йўлчиевадир.\nГулнора опа 34 йилдан буён педагогика соҳасида фаолият олиб боради. Шу даврда устоз бир қанча ютуқларга эришди, кўплаб ўқувчилари фан олимпиадалари, билимлар беллашувларида юқори ўринларни эгаллаб келяпти.\nФидойи муаллима Республика таълим маркази ҳузуридаги илмий кенгаш аъзоси, ҳозирги кунда Сергели туман она тили ва адабиёт таянч мактаби раҳбаридир.\n– Устоз билан анча вақтдан буён елкама елка фаолият олиб боряпман, – дейди она тили ва адабиёт фани ўқитувчиси Нурхон Олимова. – Дарс ўтиш маҳорати ва тажрибаси билан кўпчиликка ўрнак бўлиб келмоқда. Изланувчанлигига ҳамиша ҳавас қиламиз.\nГулнора Йўлчиева нафақат педагогика соҳаси, балки оилада ҳам меҳрибон она, оқила оила бекаси ҳисобланади…\n– Эсимни танибманки, уйимизда ҳамма китоб ўқирди. Ҳар якшанбада акам Фатҳулла Исматуллаев билан туман кутубхонасига бир сумка китоб кўтариб борардик. Ўқилган асарларни топшириб, яна шунча китоб билан уйга қайтардик. Ёдимда, ёз кунлари кечаси ўқирдим. Отам Абдулла Исматуллаев бўлди, ухла энди, деб чироқни ўчириб кириб кетганларида, ой ёруғида мутолаа қилардим. Бадиий асарларга муҳаббатим кучлилиги сабабми она тили ва адабиёт фани ўқитувчиси бўлдим. Ишимга, ўқувчиларимга бўлган меҳрим бўлакча. Ҳар бири мен учун кашф этилмаган мамлакатдек. Уларга ҳамиша кийинишми, муомаладами меъёр бўлиши кераклиги, фақат илм олишда бундай чегара йўқлигини уқтираман.\nУстоз ўқувчиларга таълим-тарбия бериш жараёнида фақатгина дарслик, китобларга эмас, балки ҳаёт тажрибаси, кузатишлари, маълум бир хулосаларига суянади. Одам ҳеч қачон қийинчиликдан қочиши керак эмас, уни енгиб ўтиши лозим, агар қочсанг у сени қувлайверади, деб уқтиради. Адибларимиз ўгитлари мазмун-моҳиятини шогирдларига тушунтириб, уларни ҳаётдаги маслагига айлантиришга уринадилар.\nУстозлар инсон қалбининг муҳандиси, деб бежизга айтишмайди. Шогирдлар қалбига ҳақиқий инсонийлик иморатини қура оладиган, ўз касбини жондан севадиган Гулнора опадек устозларимиз сафи янада кўпаяверсин.\nКўмир қани мудир?\n«ФОРУМ ТАЖРИБАЛАР АЛМАШИШИМИЗДА МУҲИМ ТАДБИР БЎЛИШИГА ИШОНАМАН»\nОролбўйилик болалар сўлим Уобсойда


ДХХ Афғонистондан олиб кирилаётган 7 кг гиёҳвандлик моддасини мусодара қилди – Газета.uz\nДХХ Афғонистондан олиб кирилаётган 7 кг гиёҳвандлик моддасини мусодара қилди\nДХХ томонидан Сирдарё ва Самарқандда жами 7 кг, Данғара туманида 1 кг дан ортиқ, Фарғона вилоятида 1,3 кг гиёҳвандлик моддалари топилди ва мусодара қилинди.\nLotinchada 1 июн 2021, 12:51 Жамият\nДавлат хавфсизлик хизмати гиёҳвандлик моддалари ва психотроп воситаларни аниқлаш ва мусодора қилишнинг бир нечта ҳолатлари тўғрисида хабар берди.\nДХХ Бухоро вилояти бошқармаси ходимларининг Давлат божхона қўмитаси билан ҳамкорликда ўтказган тезкор тадбири давомида «Самарқанд — Тошкент» йўналиши бўйича ҳаракатланаётган Lacetti русумли автотранспорт воситаси Сирдарё вилоятидаги «Янгиобод» ЙПХ масканида тўхтатилган.\nАвтомашина текширилганда йўловчи сифатида кетаётган чет эл фуқароси ҳамда Тошкент шаҳрида яшовчи маҳаллий фуқаро ёнида 3 кг 165 грамм «опий» гиёҳвандлик воситаси ҳамда 35 дона психотроп таблетка борлиги аниқланиб, процессуал тарзда расмийлаштириб олинган.\nУшбу хорижлик ҳайдовчи вақтинча бўлиб турган Самарқанд шаҳридаги автотураргоҳ ҳамда унинг бошқарувида бўлган юк автомашинанинг салон қисмида 15 минг АҚШ доллари ҳамда у томонидан автотураргоҳнинг ёрдамчи биносига яшириб қўйилган 3 кг 960 грамм «опий» гиёҳвандлик моддаси борлиги аниқланиб, холислар иштирокида расмийлаштириб олинди.\nАниқланишича, Афғонистонда етиштирилган ушбу наркотик моддалар учинчи давлат орқали Ўзбекистонга олиб кирилган.\nДХХ Фарғона вилояти бошқармаси томонидан ўтказилган тезкор тадбирда «Тошкент — Қўқон» йўналишида ҳаракатланиб келаётган Nexia-1 русумли автотранспорт воситаси Данғара тумани ҳудудида тўхтатилган. Автомашина текширилганда, унда йўловчи сифатида кетаётган Тошкент вилоятининг Бекобод шаҳрида яшовчи 3 нафар фуқарога тегишли бўлган 1 кг дан ортиқроқ оғирликдаги «гашиш» гиёҳванд моддаси борлиги аниқланиб, тегишли тартибда расмийлаштириб олинган.\nМаълум бўлишича, ушбу гиёҳванд модда Тожикистон Республикасида 7 минг АҚШ долларига сотиб олиниб, сўнгра Тошкент вилояти Бекобод тумани ҳудудига контрабанда йўли билан олиб ўтилган.\nФарғона туманида яшовчи, 1987 й.т. фуқаро Қирғизистоннинг Қадамжой туманида истиқомат қилувчи шахс томонидан ўзбек-қирғиз давлат чегарасидаги сим тўсиқлар устидан улоқтирилган 1 кг 367 грамм «гашиш» гиёҳвандлик моддасини қабул қилиб олиб, келгусида сотиш мақсадида ўз хонадонига яшириб қўйган. ДХХ ходимлари томонидан ўтказилган тезкор тадбирда унинг хонадонидан ушбу гиёҳвандлик моддаси процессуал тартибда расмийлаштириб олинди.\nФарғона туманида кузатилган яна бир ҳолатда 1981 й.т., муқаддам судланган фуқаро ўз яшаш хонадонида 1981 й.т. ҳамқишлоғидан 983 грамм «гашиш» моддасини қабул қилиб олган вақтида ДХХ ходимлари томонидан ушланди. Шунингдек, гиёҳвандлик моддасини қўшни давлатдан олиб ўтишга кўмаклашган 1995 й.т. учинчи шахс ҳам қўлга олинди. Аниқланишича, ушбу гиёҳвандлик воситаси Қирғизистонда 6500 АҚШ долларига сотиб олиниб, контрабанда йўли билан республика ҳудудига олиб ўтилган.\nДХХ Наманган вилояти бошқармаси ва вилоят божхона бошқармаси ходимлари ҳамкорлигида ўтказилган тезкор тадбирда «Наманган — Тошкент» йўналишида ҳаракатланаётган Наманган шаҳрида яшовчи, 1987 й.т. фуқаро бошқарувидаги Nexia-3 автомашинаси Қамчиқ довонида жойлашган ЙПХ масканида тўхтатилган. Автомашинанинг салон қисмида Қирғизистон Республикасидан ноқонуний олиб келинган 2800 дона капсуладаги «Регапен» ва 1309 дона флакондаги «Тропикамид» кучли таъсир қилувчи дори воситалари борлиги аниқланиб, процессуал тарзда расмийлаштириб олинган.\nҲозирда ушбу шахсларга нисбатан қўзғатилган жиноят ишлари доирасида зарур чора-тадбирлар амалга оширилмоқда.\nДХХ 15 килограмм опий моддасининг ноқонуний айланмасига чек қўйди 8 май 2019, 16:21\nСамарқандда 25 кгдан ортиқ гиёҳванд моддаси топилди 14 март 2019, 10:51\nЯнгийўлда 13 килограммдан ортиқ гиёҳвандлик моддаси топилди 1 март 2019, 20:23


19:57, 28.08.2021 // 16939\nNASA ноқулай об-ҳаво шароити сабаб Falcon 9 ракетасининг парвозини кечиктирди\nNASA Dragon космик кемаси ёрдамида Falcon 9 ракета-ташувчиси парвозини ноқулай об-ҳаво шароити сабаб бир кунга кечиктирди. Бу ҳақда идора матбуот хизмати ўзининг Twitter’даги саҳифаси орқали маълум қилди, деб хабар беради «Korrespondent.net».\n«Ноқулай об-ҳаво шароити сабаб SpaceX компаниясининг юкни етказиб бериш борасидаги бугунги миссияси кечиктирилади», — дейилади хабарда.\nРакета парвози 29 август куни Тошкент вақти билан 12:14 да амалга оширилади.\nSpaceX компаниясига тегишли Драгон космик кемаси Халқаро космик станцияга CRS-23 миссияси доирасида парвоз қилиб, орбитага илмий тажрибалар учун материаллар, асбоб-ускуна ва экипаж учун бирламчи зарур буюмларни элтиши керак.\nКосмик кема парвози Флоридадаги Канаверал бурнидан Falcon 9 ракета-ташувчиси ёрдамида амалга оширилади.\nЭслатиб ўтамиз, май ўрталарида Американинг Falcon 9 ракета-ташувчиси 52 та Starlink сунъий йўлдошлари, шунингдек, Capella Space ва Tyvak-0130 компанияларининг иккита сунъий йўлдошлари билан бирга учирганди.\nМавзуга доир: Ўзбекистонлик Дмитрий Богданов Илон Маск ракеталарида сунъий йўлдошларни учирувчи компанияга асос солган\n22:19, 17.10.2021 // 101432\n08:09 Кеча // 86656\n19:20, 17.10.2021 // 71102\n22:55, 17.10.2021 // 58693


“ЮРТ ТАҚДИРИ УЧУН ҚАЙҒУРГАН ИЖОДКОР ҲАҚИҚИЙ ЁЗУВЧИДИР”! - “Китоб дунёси” газетаси сайти\n“ЮРТ ТАҚДИРИ УЧУН ҚАЙҒУРГАН ИЖОДКОР ҲАҚИҚИЙ ЁЗУВЧИДИР”!\n2016 йил 4 июл\n613 марта кўрилган.\nКарлос Фуентес “Ниқобланган кунлар”, “Мусаффолик чегараси”, “Аура”, “Артемио Круснинг ўлими”, “Гидранинг боши”, “Олисдаги оила”, “Жаннатдаги Одам” сингари романлари билан жаҳонга танилган машҳур мексикалик ёзувчилардан бири. Адибнинг асарларида жамиятда содир бўлаётган сиёсий-ижтимоий жараён муҳим ўрин тутади. Адабий танқидчилар томонидан ёзувчи, дипломат ва адабиётшунос олим сифатида алоҳида эътироф этиладиган Карлос Фуентес билан мазкур суҳбат Калифорниянинг Лос-Анжелес шаҳрида бўлиб ўтган ижодкорлар учрашувидан ёзиб олинган.\n— Муҳтарам Фуентес жаноблари, барчамизга маълумки, сиз асримизнинг энг иқтидорли ва номдор ёзувчилари сафида турасиз. Ҳар бир ижодкорнинг ўз умр йўли, унинг илк кечинма ва таассуротлари болалигидан бошланади. Дипломат отанинг ўғли сифатида сиёсий муҳитда улғайдингиз. Болалигингиз хусусида гапириб берсангиз...\n— Болалик ҳақида сўзлаганда қайта болага айлангинг келиб қолади... Бу давр ўзига хос оҳангларию жаранглари билан ижодкор қалбни ҳамиша ўзига тортавераркан. Чинданам мен машҳур дипломатнинг фарзанди сифатида сиёсий жараёнда камол топдим. Ишонасизми, давлат арбобининг зурриёди бўлиш бу жуда катта машаққат! Бир мактабдан иккинчи мактабга қатнашга, тинимсиз ўқиб, ўрганишга (ҳатто бу ўзингиз истамаган фанлар бўлса ҳам!) мажбур бўларкансан! Шу туфайли, мен ҳам испанчадан инглизчага, инглизчадан португалчага, кейин яна инглизчага қайта-қайта мурожаат қилавериб, хуноб бўлардим. Аммо бу шарт эди! Отам жуда қаттиққўл ва илмпарвар одам эди. Болалигимда унинг бу одатларидан ранжирдим. Ҳозир эса аксинча, беҳад миннатдор ва қарздорман.\n— Карлос Фуентес қандай бола бўлган?\n— О, мен роса китобхўр бола эдим! (кулади). Баъзан катталар ўқиганда тиши ўтмайдиган асарларни қизиқиб ўқирдим. Бунга ёлғизлигим ҳам сабаб бўлган. Отамнинг иши туфайли мен тез-тез мактабларимни ўзгартириб турардим. Табиийки, дўстларим ҳам янгиланиб борарди. Янгилари билан эса тил топишиш осон эмасди. Шу боис камина ўзи учун янги дунёни китоблар оламида яратганди.\n— Болаликда туйғуларингизни илк маротаба жунбишга келтирган асар...\n— Эҳ-ҳе, улар росаям кў-ўп. Ҳозир қай бирини айтишни ҳам билмайман ҳозир. Хабарингиз бўлса керак, мен икки маданиятга тааллуқли одамман. Болалигимда ўқиган китобларимнинг бари Англо-Саксон ва Лотин Америкаси оламига тегишли эди. Болалигимда мутолаа қилган асарларим Қўшма Штатларда ўқилмасди. Мисол учун, италиялик ёзувчи Эмилио Салгарининг ҳикоялари, француз эртаклари АҚШда у қадар машҳур бўлмаган. Шунингдек, “Нэнсининг хаёллари”, “Диксидаги болалар” каби асарлар, афсуски, америкалик китобхонларга таниш эмасди. Ҳозир ҳам Жюль Верн, Александр Дюма, Роберт Льюис Стивенсон романларини варақласам, олис болаликдаги ҳайратим ёдга тушади.\n— Ҳар битта китобсевар боланинг хаёлий қаҳрамонлари бўлади. Болаларча ўша қаҳрамонга ўхшашга интилади, ҳаракатлар қилади, орзуларга берилади. Сизда ҳам шунақа ҳолат ва истаклар кечганми?\n— Франклин Рузвелт менинг қаҳрамоним эди. У сиёсий шахс эди, лекин болалигимдан мен мана шу раҳбарнинг мафтунига айлангандим. У кучли демократик ғоялари билан қийин вазиятда одамларни бирдамликка чорлади. У: “Ҳар қандай муаммони якдиллик билан ҳал этайлик”, деб халқларни жипслаштиришга муваффақ бўлди. Мана шу ҳолатлар мен учун дастлабки сабоқ эди.\n— Инсон камолотида йўл кўрсатувчи мураббийнинг таъсири беқиёс. Муҳтарам Фуентес жаноблари, сизнинг шундай устозингиз бўлганми?\n— Отам энг улуғ мураббийим эди. У менга кўп сабоқ берди. Барчаси ҳаётий, фалсафий ва тарбиявий аҳамиятга эга эди. Отамнинг тақдиримга бефарқ бўлмагани ҳақида ўйласам, 21 ёшида Мехикода вафот этган Карлос акам эсимга тушади. У ғоят гўзал шеърлар ёзарди. Қисқа умр туфайли акамда юзага чиқишга улгурмаган истеъдодни отам менда сайқалланишини истарди. Буни ич-ичимдан сезардим. Эҳтимол, шунинг учун у бир дунё китобларни қўлимга тутқазгандир? Бола юрагимда адабиётга, ижодга ҳавасни отам оловлантиргандир, эҳтимол?\n— Мактабни битиргач, негадир ҳуқуқ соҳасини танлаб, шу йўналишдаги олийгоҳга кирдингиз. Ҳолбуки, сиз ўқувчилик пайтингиздаёқ анчагина ҳайратланарли асарлар билан китобхонлар эътиборига тушгандингиз...\n— Мен ич-ичимдан бир умр ёзувчи бўлишни истадим ва ўз қалбимда доимо қаламига содиқ ижодкор каби яшадим. Дастлабки ҳикоялар тўпламимни ўн бир ёшимда Чилида нашр эттирганман, шундан сўнг олий мактаблардаги турли хил танлов ва тадбирларда ғалабаларга эришиб, номим чиқа бошлади. Менга: “Энди ҳуқуқ олийгоҳига ўқишга киришинг керак” дейишганида, ўзим ҳам аввалига қаттиқ ажабландим. “Нега? Ахир мен ёзувчи бўлмоқчиман-ку! Ҳуқуқшуносликни танлашни истамайман”, дея қатъий қаршилик кўрсатгандим. Лекин Мехикода ўша даврдаги вазият шуни талаб этарди. Башарти ёзувчи бўлсангиз, у ҳолда аниқ очликдан ўлардингиз. Шундай экан, сизга муқим бир касб-кор зарур эди. Эсимда бор, отам мени Мексикалик атоқли адиб Алфонсо Рейес билан учраштирганди ва унга: “Карлосни ҳуқуқшунос бўлишга кўндириб беринг”, деб айтганди. Ўшанда Рейесдек номдор ёзувчи: “Мана, мен ёзувчиман, бироқ касбим ҳуқуқшунос. Финжонга қўйилган қаҳва тошса, қўлни куйдириши тайин. Мехико шундай давлатки, унда ҳеч қачон тошиб кетишнинг иложи йўқ. Сен, албатта, бир соҳанинг этагини тут, асло кам бўлмайсан, бўтам”, дегани ҳамон қулоғим остида жаранглайди. Мен ўшанда Рейеснинг маслаҳатларига таяндим ва Мехикодаги ҳуқуқшунослар олийгоҳига қадам қўйдим. Ишонинг, мен ҳеч қачон ҳуқуқшуносликни танлаганимдан афсусланмадим, аксинча, жуда кўп китоблар билан ошно бўлдим ва тафаккуримни бойитдим.\n— Ёзувчи учун махсус ижод қонунияти ва тартиби бўлиши зарурми?\n— Сўзсиз! Оскар Уайлд ижодкорда ўн фоизига муваффақият иқтидори сабабли келса, қолган тўқсон фоизи меҳнати ва интизоми орқали эришилгай, деб айтган эди. Ёзувчида ижодга ҳурмат туйғуси юқори бўлиши керак. Ижод бу — қисмат. Ижод бу – ёлғизлик. Сиз бунда одамлар билан бирга эмассиз, буткул танҳосиз. Қувончу қайғу ҳамроҳингиз. Ўзингиз яратган жар тубига ғарқ бўлиб, ўзингиз бунёд этган юксакликларда учасиз. Аммо барибир ёлғизсиз. Ёлғизликда адо этиладиган улуғ меҳнатдир бу. Театрда актёру режиссёр билан бирга асарни саҳнага олиб чиқасиз. Кинода ҳам худди шундай. Ижодда эса бу мутлақо тескари жараён. Ёзиш масъулияти ва меҳнати сиздан беҳад катта қувват, истак ва иродани талаб этади. Сиз ижод қўйнида чексиз ёлғизлик азобига бардош бериб, оққа кўчираётганларингизни чин кўнгилдан чиқариб, жон-дилдан севишга мажбурсиз! Бундан бошқа йўл йўқ. Чунки бу — қисматингиз.\n— Ижодий жараён борасида сўз кетаркан, шунга ўхшаш яна бир савол туғилади. Ёзувчиларнинг аксарияти ёзганини қайта-қайта таҳрир қилиб, такрор ёзишга ўч. Сизда бу жараён қандай кечади?\n— Мен учун бу у қадар муҳим эмас. Асарларимни дастлаб хаёлим ва миямда пишитаман. Кейин оддий дафтарга ёзаман. Асарларимни ёзув машинкасида оққа кўчираётиб, айрим жойларига тузатишлар киритаман, аммо унчалар кўп эмас. Мен аввал айтар сўзимни хаёлан тузаман. Демак, ёзганларим ҳам худди шу тартибдадир. Заҳматкаш адиб Оноре де Бальзак бир саҳифасини минг марталаб таҳрир қилишдан сира ҳам чарчамас экан. Шубҳасиз, у ўта меҳнатсевар ижодкор бўлган. Тан олишим керакки, менинг табиатим ва услубим бу борада Бальзак даражасида эмас.\n— Ёзувчининг кулфати нима?\n— Ижодкорнинг жамиятда юз берадиган адолатсизликлардан кўнгли оғрийди. Турли вазиятлар унинг қалбини изтироб чекишга мажбур қилади, албатта. Бироқ изтироб ёзувчи учун энг кераги. Ҳар қандай ёзувчи учун энг катта фалокат бу — ЁЗОЛМАСЛИК! Бир тасаввур қилиб кўринг-а, дардингизни қоғозга тўкиш учун ижод столига ўтирдингиз. Кутилмаганда юрак ҳам, мия ҳам хум каби бўшаб қолди. Нақадар даҳшат! Ваҳоланки, сиз — ёзувчисиз! Ёзишингиз керак! Аммо бунинг чорасини минбаъд тополмайсиз... Қўлига қалам тутган одамнинг чинакам бахтиқаролиги мана шу. Қалбида ўзини чинданам адабиётга, сўзга фидо қилган ижод кишиси учун, шаксиз, бу – ҳақиқий фожиа!\n— Ёзувчининг жамиятдаги ўрни ва масъулияти нималардан иборат деб ўйлайсиз?\n— Асарлар яратиш. Ёзувчининг ҳақиқий маъсулияти бу — зўр китоб ёзиш. Қолган муваффаққият ва олқишлар унга шунинг ортидан келаверади. Баъзи қаламкашлар хаёлида шундай ўй ҳукм суради: “Улар биз фақат ёзувчимиз, сиёсат ва жамиятдаги бошқа ишларга аралашмаймиз”, деб ўйлайди. Аммо бу ғирт тентакона ва заиф бир бўшлиқ. Ижодкор барча-барча жараёнларда фаол, огоҳ ва ҳатто, ҳаммадан бир қадам олдинда юрадиган катта шахс.\nМинг афсуски, Лотин Америкасида ҳам бир-биридан ҳароб асарлар ёзилди. Уларнинг барини битта қолдирмай ёқиб юборса арзийди. Аммо ўша китобларни ёзган муаллифларнинг димоғи баланд. Ҳолбуки, уларнинг ўзи дунёдан бехабар, ҳатто ўша ёзганини ўзи ҳам изоҳлай олмайди. Севимли шоиримиз Пабло Неруда бир гал менга шундай деган эди: “Биз лотинамерикалик ёзувчилар юртимизнинг ташқарисида яшаб, ижод қилиб юрибмиз. Халқимизнинг юрагига кириб борганимиз йўқ. Ватанимиз бағрида мудраб ётган асрий орзу, армонлардан хабар топганимиз, уларни уйғотиб, дардига дармон бўла олганимизча йўқ! Ҳолбуки, халқимиз орасида саводсизлик ҳамон ҳукм суриб турибди. Шундай экан, фақат ўз қобиғимизга беркинмай оддий халқ орасига мардларча кириб боришимиз, ғуссаларини аритишимиз жоиз. Мен шоирман, мен ёзувчиман, деб қуруқ кўкрак кермасдан, хизматимизни ёзганларимиз билан оқлашимиз керакдир. Забонсизларга забон бера оладиган одамлар бу — биз, ёзувчилардирмиз!”\nРафиқам билан бир йилча Англияда яшаб, фаолият олиб бордим. Ўша ерда мен Эмили Бронте, Дэвид Лоуренс, Виржиния Вулф каби Англия фарзандларининг кўрсатган фидойилигига ўз кўзим билан гувоҳ бўлдим. Уларни чин маънода англиялик дейиш мумкин. Халқ бу ёзувчиларини бошига кўтариб, эъзозлайди. Негаки, улар Англия дарди, унинг тарихи ва келажагини ўйлаб, қалам тебратган адиблар. Юрт тақдири учун қайғурган ижодкор — ҳақиқий ёзувчидир.\n— Ҳурматли Фуентес жаноблари, агар лозим топсангиз, бизга келажакда яратадиган асарларингиз, бўлғуси китобларингиз хусусида ҳам икки оғиз тўхталиб ўтсангиз?\n— Бир асарга нуқта қўйганим ҳамон юрагимда кейинги асарим туғилади. Эҳтимол, шу энг сўнггисидир, деб ўйлаб қоламан. Аммо қалбимга қулоқ солсам, унда ҳамиша бир қуш тинимсиз сайрайверади. Ижодга, ёзишга муҳаббат куйини ҳис этаман шунда. Ўша қуш ижодкорнинг кўнгил садоси. Миямда муттасил ғоялар айланаверади, мен уларни ёзишга шошиб, баъзан унутиб, баъзан эса вақт тополмай қийналаман. Ёзувчи ҳамма вақт хотираларию истаклари гирдобида меҳр-муҳаббат, шубҳа-гумон, ваҳимаю васваса, хуллас калом, миллион-миллион ҳиссиётлар билан яшайди. Унинг кўнглидан бир дона сўз, бир оғизгина калом минг машаққат ила қоғозга тушади аслида. Бироқ шундай ёзиш энг тўғри ва энг ҳалол йўлдир. Кўр-кўрона, ҳиссиз, дилингизнинг бир жойи ҳам ҳаракатланмай яратилган асар муқаррар жарликка қулайди, умри тез завол топади.\nМен яна кўп нарсалар ҳақида гапирмоқчи эдим. Аммо келинг, тилимда айтар сўзимни келажакда ёзажак асарларимга қолдирай. Зеро, ижодкор юраги ҳамиша унинг китобида уриб, ҳаёти ҳам ўша асарларида давом этиши бениҳоя улкан саодатдир.\n2006 йил, 2 июнь.


Ҳомиджон домла Ишматбеков: Пайғамбар алайҳиссалом суннатларига амал қилиш энг тўғри йўл! – Alhidoya.uz\nҲомиджон домла Ишматбеков: Пайғамбар алайҳиссалом суннатларига амал қилиш энг тўғри йўл!\nХабар берганимиздек, бугун, 13 август куни юртимиздаги бир гуруҳ таниқли уламолари Жиззах вилоятига ташрифлари бошланди.\nСафар давомида Ўзбекистон мусулмонлари идораси раисининг биринчи ўринбосари Ҳомиджон домла Ишматбековнинг илк ташрифи Шароф Рашидов туманидаги “Қўшчинор” масжидида бўлди.\nҲомиджон домла жамоат билан жума намозини адо этгандан сўнг намозхонларга маърифий маъруза қилиб бердилар. Унда аввало вилоят аҳлини юртимизда бўлаётган ўзгаришлар мазмун-моҳияти, бутун дунёда бўлганидек юртимизда коронавирус юқумли касаллиги қайта авж олаётгани, унинг олдини олиш учун шифокорлар тавсия қилган карантин қоидаларига амал қилиш, давлат томонидан хориждан олиб келинаётган вакциналар билан эмланиш лозимлигини таъкидладилар.\nМаъруза давомида Ислом динининг асл моҳияти, мусулмон киши фақат яккаю ягона Ҳақ таолога ибодат қилиши, ширк, бидъат амаллардан сақланиш кераклиги, бунда Пайғамбаримиз Муҳаммад саллоллоҳу алайҳи ва салламга эргашиб, у кишининг суннатларига қатъий амал қилиш энг тўғри йўл эканини айтдилар. Шунингдек, неъматлар шукрини адо этиш, уни янада зиёда қилишини эслатдилар.\nСуҳбат давомида намозхонларни қизиқтирган саволларига жавоб бердилар. Якунда жамоат билан Аллоҳ таолодан юртимиз тинчлиги, халқимиз фаровонлиги, бутун дунёдан вирус балосини аритишини сўраб дуои-хайрлар қилинди.\nКалит сўзлар: Жиззахташрифуламолар\nБандаларнинг Аллоҳ таолога севимлироғи шукрли ва сабрлиларидир – Салоҳиддин домла Шарипов


Леся Украинка таваллудининг 145 йиллиги нишонланди\n16:42 / 26.02.2016\nАлишер Навоий номидаги Ўзбекистон миллий кутубхонасида “Славутич” украин миллий маданий маркази билан ҳамкорликда украин адабиётининг йирик вакили, шоира ва ёзувчи Леся Украинка таваллудининг 145 йиллигига бағишланган адабий-бадиий кеча ўтказилди. Унда сўз олганлар шоира ижодидаги инсонпарварлик ғоялари, садоқат, меҳр-оқибат, юртга бўлган муҳаббат туйғулари тараннуми барча даврларда ҳам ўз муҳимлигини йўқотмаслигини таъкидлашди.\nАнжуманда шоиранинг ҳаёти ҳақида ҳужжатли фильм намойиш этилди. Сўнг Украин миллий маданият маркази томонидан тайёрланган бадиий қисмда шоира қаламига мансуб шеърлар ўқилди, турли мусиқий чиқишлар қилинди.\nЛеся Украинка 1871 йил 25 февраль санасида Новгород-Волинский, ҳозирги Житомир вилоятида туғилган. Унинг илк шеърлар тўплами «Қўшиқлар қанотида» 1893 йилда нашр этилган. Кейинчалик «Ўйлар ва орзулар» (1899), «Акс-садолар» (1902) тўпламлари ҳам чоп қилинган.\nЛеся Украинка «Ой афсонаси» (1892), «Роберт Брюс, Шотланд қироли» (1893), «Асир» (1903), «Оппоққина Изольда» (1912) каби достонлар, «Мовий гул» (1896) «Куз эртаги», «Мағораларда» (1906) ,«Кассандра» (1908), «Тош хўжайин» (1912), «Ўрмон қўшиғи» (1912) сингари драмалари муаллифи. «Ўрмон қўшиғи» драмаси асосида опера, балет ва кино асарлари яратилган. Шунингдек «Денгиз узра» (1898), «Дўстлик» (1905), «Хато» (1906) каби насрий асарлар ёзган.\nУнинг шеърларини Миртемир, Зулфияхоним, Уйғун, Эркин Воҳидов ва бошқа шоирлар маҳорат била ўзбек тилига таржима қилган.


ИМТИЁЗЛИ ПЕНСИЯ ТАЙИНЛАНАДИ - Ўзбекистон овози газетаси\nОлий Мажлис Қонунчилик палатасидаги Ўзбекистон ХДП фракцияси йиғилишида «Ўзбекистон Республикасининг «Фуқароларнинг давлат пенсия таъминоти тўғрисида» қонунига қўшимчалар ва ўзгартиш киритиш ҳақида»ги қонун лойиҳаси атрофлича муҳокама қилинди.\nЛойиҳада ҳукумат тасдиқлайдиган рўйхатга мувофиқ алоҳида тоифадаги I ва II гуруҳ ногиронлиги бўлган шахсларга (эркакларнинг иш стажи камида 25 йил, аёлларники 20 йил бўлган тақдирда) умумий белгиланган пенсия ёшини 5 йилга қисқартирган ҳолда имтиёзли шартларда ёшга доир пенсия тайинлаш назарда тутилмоқда. Шунингдек, пенсионер бюджетдан ташқари Пенсия жамғармаси туман (шаҳар) бўлимининг пенсиядан ортиқча тўланган суммаларни ундириш тўғрисидаги қароридан норози бўлганда, аниқланган қарздорликни суд тартибида ундириш бўйича қўшимча ва ўзгартишлар киритилмоқда.\n— Қонун лойиҳаси мазмунан электоратимиз вакиллари манфаатларига алоқадор бўлгани учун биринчи ўқишда ўз таклифларимизни билдирган эдик. Чунки пенсияга доир белгиланаётган имтиёзлар ногиронлиги бўлган шахсларнинг ҳуқуқларини ҳимоя қилишни янада кучайтиради.\nЛойиҳада алоҳида тоифадаги I ва II гуруҳ ногиронлиги бўлган шахсларга имтиёзли пенсиялар тайинлаш назарда тутилмоқда. Пенсиялар тўғри тайинлангани ва тўланиши борасида ўтказилаётган текширишлар натижасига кўра, аниқланган ортиқча тўловларни пенсиялардан ушлаб қолиш тартибини янада такомиллаштириш масалалари ҳам қамраб олинган. Қонун лойиҳасида илгари сурилаётган таклифлар ва киритилаётган меъёрлар партия электорати манфаатларига мос келади. Шундан келиб чиқиб, фракциямиз аъзолари уни қўллаб-қувватлайди.\nШунингдек, «Ўзбекистон Республикасининг Солиқ кодексига ўзгартиш ва қўшимчалар киритиш тўғрисида»ги қонун лойиҳаси ҳам депутатлар диққат марказида бўлди. Таъкидландики, суд-ҳуқуқ тизимида олиб борилаётган ислоҳотлар давлат божи миқдорини мақбуллаштириш ва суд харажатларини суд жараёнининг барча иштирокчилари ўртасида адолатли тақсимлаш масалаларини ҳам қамраб олган. Таклиф этилаётган қонун лойиҳаси эса соҳани янада такомиллаштиришга хизмат қилиши билан аҳамиятлидир.\n— Солиқ кодексининг амалдаги таҳририда фуқаролик ишлари бўйича судлар ва иқтисодий судлар учун бож ундириш объектини белгилашда турлича ёндашувлар мавжуд. Масалан, фуқаролик ишлари бўйича суднинг қарори устидан назорат тартибида шикоят қилинганда бож тўланса, айни шу жараёнда иқтисодий судга бўлган мурожаат учун бож тўланмайди. Шунга ўхшаш фарқли ҳолатлар ҳакамлик суди билан боғлиқ жараёнларда ҳам мавжуд. Ўзаро номутаносибликларни бартараф этиш мақсадида Солиқ кодексининг бир нечта моддаларига ўзгартиришлар киритиш таклиф қилинмоқда.\nЯъни, айрим шахсларга берилаётган имтиёзларни бекор қилувчи ўзгартиришларни киритишда нотариусларнинг ижро ёзувларидан фойдаланиш амалиётини кенгайтириш назарда тутилмоқда. Бу ўринда фақат бюджетдан молиялаштириладиган, кам таъминланган ва ижтимоий ҳимояга эҳтиёжманд шахсларга белгиланадиган имтиёзлар сақланиб қолиниши тарафдоримиз.\nЛойиҳа бўйича ўз таклифларимизни билдирдик. Ўйлаймизки, иккинчи ўқишга қадар бизни қизиқтирган масалалар ҳам қамраб олинади. Фракциямиз фикрича, имтиёзлар берилиши ва бож тўлаш мажбуриятларида шаффофлик бўлиши керак. Муҳими, давлат божини ундиришда адолат тамойили таъминланиши зарур.\nЙиғилишда «Ўзбекистон Республикасининг Божхона кодексига ўзгартиришлар киритиш тўғрисида»ги қонун лойиҳаси ҳам кўриб чиқилди. Президент фармонига мувофиқ, 2018 йил 1 июндан бошлаб тадбиркорлик фаолияти соҳасидаги лицензияланадиган фаолият ва рухсат бериш тартиб-таомилларининг айрим турлари бекор қилинган эди. Эндиликда устав фондида (устав капиталида) давлат улуши бўлган корхоналар учун божхона ҳудудида товарларни қайта ишлаш жараёнининг техник-иқтисодий асосларини келишиш, ушбу жараёнда товарларни қайта ишлашнинг мамлакатимиз иқтисодий манфаатларига мувофиқлиги тўғрисида хулосалар беришни назарда тутувчи меъёрлар олиб ташланмоқда.\nҚонун лойиҳасининг қабул қилиниши натижасида ишбилармонлик муҳитини яхшилаш бўйича чора-тадбирлар самарадорлигини таъминлаш ҳамда давлат органлари томонидан асоссиз маъмурий назоратни бекор қилиш кўзда тутилмоқда. Фракция аъзолари мазкур лойиҳани биринчи ўқишда қўллаб-қувватлади.\nЙиғилишда, шунингдек, «Ўзбекистон Республикаси Давлат божхона хизмати ходимлари кунини белгилаш тўғрисида»ги, «Ўзбекистон Республикаси Олий Мажлиси Қонунчилик палатасининг Регламенти тўғрисида»ги Ўзбекистон Республикаси Қонунининг 7-моддасига ўзгартиш киритиш ҳақида»ги ва яна бир қатор қонунлари лойиҳалари муҳокама қилинди.\nҲар бир масала юзасидан Ўзбекистон ХДП фракцияси ўз позициясини белгилаб олди.


АМИР ТЕМУР ТАВАЛЛУДИНИНГ 685 ЙИЛЛИГИ ТАНТАНАСИ\nБуюк саркарда соҳибқирон Амир Темур таваллудининг 685 йиллиги муносабати билан Миллий гвардия Навоий вилояти бўйича бошқармаси маъмурий биносида “Биз – Темурийлар авлодимиз!” мавзусида ҳарбий хизматчилар ва Навоий шаҳридаги умумтаълим мактаблари ўқувчилари иштирокида маданий тадбир ташкил этилди.\nАмир Темур — ўзлигимизни англаш, миллий анъана ва қадриятларимизни тиклаш борасидаги улуғвор ишларда халқимизга маънавий куч бағишлаб келаётган улуғ сиймолардан биридир. Соҳибқирон таваллуд топган кун ва саркарда таваллудининг 685 йиллиги тадбирлари юртимиз бўйлаб кенг нишонланмоқда. Хусусан, Миллий гвардия Навоий вилояти бўйича бошқармаси ташаббуси билан ташкил этилган тадбир Соҳибқирон ва темурийлар салтанати тарихига оид машғулотлар билан бошланди. Унинг айнан ҳарбий қисм ҳудудида ўтказилишида ҳам рамзий маъно мужассам. Ота-боболаримиздан мерос шу муқаддас замин ишончли қўлларда эканилигига ишора бўлса, яна бир жиҳати ёшларда ватанпарварлик туйғуларини юксалтиришдан иборатдир.\n100 нафардан ортиқ ёшлар иштирок этган тадбирда сўз олганлар Амир Темур ва темурийларнинг миллий давлатчилик тарихи, илм-фан, маданият, бунёдкорлик ва бошқа соҳалардаги улкан мероси, темурийларнинг дунё тараққиётига қўшган беқиёс ҳиссаси, саркарданинг мардлик, жасорат, адолат, садоқат ҳамда ватанпарварликка йўғирилган эътирофли ва эзгу фазилатлари мамлакатимизда олиб борилаётган сиёсат билан уйғун эканлигини такидлашди. Шундан сўнг, ҳарбий хизматчиларнинг саҳна кўринишлари намойиш этилиб, “Темур тузуклари” ва бошқа тарихий манбалардан айтилган фикрлар иштирокчиларда катта таассурот қолдирди. Ўқувчилар томонидан куйланган куй-қўшиқлар ҳамда Амир Темур ҳаётига оид манбаларнинг ўзбек, рус, инглиз ва қозоқ тилларида ифодаланиши барчага бирдек манзур бўлди.\nТадбир якунида фаол иштирок этган ёшларга Фахрий ёрлиқ ҳамда эсдалик совғалари топширилди. Таъкидлаш жоизки, бу каби тадбирларнинг кенг нишонланиши ёш авлоднинг тарихимизга оид билимини, улуғ бобомиз сиймосига ҳурмат-эҳтиромини янада юксалтиради.\n8 Апрель 2021 213\nЎҚУВЧИ ЁШЛАРГА БЎЛГАН ЭЪТИБОР КЕЛАЖАККА ЭЪТИБОР\n17 Апрель 2021 115\nГИЁҲВАНД МОДДА СОТИШ БИЛАН ШУҒУЛЛАНГАН АЁЛ ҚЎЛГА ОЛИНДИ\n17 Апрель 2021 78\nЁШЛАРНИ СПОРТГА ЖАЛБ ҚИЛИШ ЙЎЛИДАГИ ҲАМКОРЛИК\n16 Апрель 2021 98\nПОЛВОНЛАРГА ЭРГАШГАН ЁШЛАР\n15 Апрель 2021 130


Туркия Кавказга етиб келди. Россия билан тўқнашув муқаррарми? - Daryo\n14:26, 11.10.2020 167069\nТоғли Қорабоғда сентябрь ойининг охирида бошланиб кетган уруш ҳаракатлари Москванинг уринишлари билан тўхтатилди. Аммо ихтилоф битгани йўқ, ва экспертлар томонлар яна уруш бошлашини башорат қилмоқда.\nТоғли Қорабоғ Туркия ва Россия манфаатлари тўқнашган навбатдаги геосиёсий нуқта бўлди. Охирги йилларда агрессив ташқи сиёсат юритаётган бу икки давлат тўқнашуви эҳтимоли қанақа? Бу бошқа давлатларга қандай таъсир кўрсатади?\nБу ҳақда «Дарё» колумнисти, россиялик сиёсатшунос Михаил Магид фикр юритади.\nИкки йирик давлат бир вақтда «оёққа туриб», ўзининг халқаро майдондаги таъсирини оширишга ҳаракат қилмоқда. Бу хавфли бўлиши мумкин.\nОхирги бир неча йилда Туркия дунё медиаси янгиликларининг асосий қисмига айланиб қолди. Бутун дунё эътибори унинг Ливия, Сурия, Шимолий Ироқ, Шарқий Ўрта Ер денгизи ва мана энди Жанубий Кавказдаги ҳарбий операциялари ҳамда сиёсий ва иқтисодий таъсирига қаратилди.\nЛивияда Туркия Триполидаги шарқий лашкарбоши Халифа Ҳафтар (у Россия, Миср ва Бирлашган Араб Амирликлари каби йирик давлатлар коалицияси томонидан қўллаб-қувватланмоқда) кучларига қарши жаҳон ҳамжамияти тан олинган Миллий келишув ҳукуматини (МКҲ) қўллаб-қувватламоқда ва Ливиядаги нефть конларини МКҲга ўтказилишини талаб қилмоқда. Турк ҳарбийлари Ливияга ўз қўшинлари ва суриялик ёлланма аскарларини жойлаштирди.\nТуркия президенти Ражаб Тоййиб Эрдўғонга фақатгина Ливия нефти муҳим эмас: МКҲ билан келишув асосида Туркия Шарқий Ўрта Ер денгизида газ конлари жойлашган катта вилоятларни ўз бошқаруви остига олмоқчи. Туркия бу конларга даъвогарлигини эълон қилмоқда; худди шу ишни Греция ва Миср ҳам қилмоқда, бу эса ушбу давлатлар ўртасида зиддият кучайишига олиб келиши мумкин.\nСурияда Туркия Курдистон ишчилар партиясига (КИП) қарши операциялар ўтказмоқда. Шимолий Ироқда турклар КИПга ҳужумлар уюштириб туради ва у ерга ўз базаларини жойлаштирган эди. Курдларнинг мустақиллиги учун курашаётган КИПга қарши уруш, аслида, Туркиянинг ўз ҳудудида ҳам бўлмоқда. Бироқ Туркиянинг мақсадлари бу қарама-қаршиликлардан анча юқори.\nСурияда турк ҳарбийлари эгаллаб олган ҳудудларда турк валютаси муомалага киритилмоқда, бу туманларни Туркия билан боғловчи йўллар қурилмоқда, турк бизнеси у ерда жуда фаол. Асадга қарши жангарилардан бўлган араблар ва туркманлар турк зобитлари қўмондонлиги остида Сурия миллий армиясини (СМА) ташкил қилди. Суриянинг шимоли-ғарбий қисмидаги Идлибда Асад, Россия ва Эрон кучлари тайёрлаётган ҳужумга қарши туркларда 10 минглаб аскар ва саккиз мингдан ортиқ ҳарбий техникага эга бўлган бутун бошли армия бор. Улар Асадга қаршилар томонида бўлишга тайёр.\nТуркиянинг таъсири Озарбайжонда ҳам ошиб кетди. Июль ойида Арманистон ва Озарбайжон ўртасида қуролли можаро бошланганидан сўнг Туркия ушбу мамлакат раҳбариятининг илтимосига биноан Озарбайжонга ўз қўшинларини юборди, Озарбайжон армияси билан биргаликда манёврлар ўтказиб, озарбайжонларни жанг майдонида қўллаб-қувватлашга тайёрлигини билдирди. Охирги йилларда Анқара руслардан газ олишни бирдан камайтириб, Озарбайжондан газ импорти ҳажмини оширди, озарбайжонлар эса бора-бора Туркия бозорида асосий газ етказиб берувчига айланиб бормоқда.\nБугунги кунда Туркия, эҳтимол, Тоғли Қорабоғдаги жанглар пайтида Озарбайжон армиясининг ҳарбий ҳаракатларини режалаштиришда қатнашмоқда. Анқара, шунингдек, Бокуни кўплаб қурол-яроғ, шу жумладан, Сурия ва Ливиядаги можаролар пайтида ўзини яхши кўрсатган Bayraktar 2 дронлари билан таъминлади. Бугунги кунда улар армани ҳарбий техникасини йўқ қилмоқда. Россия ва унинг иттифоқдошлари, яъни Арманистон ва Асад режимида ҳали бу янги турдаги қуролга қарши курашиш учун самарадор восита йўқ.\nИлгари Туркия можаролардан эҳтиёткорлик билан қочар ва «қўшнилар билан нол муаммолар» тамойилига амал қилар эди (ягона истисно курдларга қарши операциялар эди). Бугунги кундаги бу ғайриоддий фаолликнинг сабаби нимада?\nБиринчидан, Туркия ўнлаб йиллар давомида иқтисодий ислоҳотларни амалга ошириб, саноат ва инфратузилмани модернизация қилди. Эндиликда у – кучли иқтисодиёт, армия ва ҳарбий саноат билан ўрта ривожланган давлат ҳисобланмоқда. Туркия монтаж цехига айланди ва Европа бозорида асосий автомобиль етказиб берувчига айланди; унинг қудратли мудофаа саноати, туркиялик мутахассисларнинг фикрига кўра, мамлакатнинг ҳарбий техникага бўлган эҳтиёжининг 80 фоизини қондиради (аммо бошқа таҳлилчилар буни муболаға деб ҳисоблайди). Туркия армияси НАТО ташкилотига аъзо давлатлар ичида энг кучли иккинчи армия саналади. Етарлича кучайиб олган Туркия иттифоқдош сиёсий ҳаракатлар ва режимларга таяниб, ҳарбий ва иқтисодий экспансия амалга оширадиган минтақавий суперкучга айланишга интилмоқда. Эрдўғон неоусмонийлик доктринаси доирасида Туркияни Яқин Шарқ ва мусулмон дунёсида етакчи кучга айлантиришга интилмоқда.\nИккинчидан, ўтказилган ижтимоий сўровларга кўра, Туркияда Эрдўғоннинг машҳурлиги тушиб кетмоқда. Бунинг сабаби глобал инқироз ва пандемия, аммо мамлакатда иқтисодий қийинчиликлар ундан олдинроқ бошланганди. Туркия иқтисодиёти 2020 йил 2-чорагида 9,9 фоизга қисқарди. Турк лирасининг долларга нисбати кескин тушмоқда, инфляция даражаси борган сари ошиб бормоқда. Агарда июль ойида сайловлар ўтказилганда, эҳтимол, Эрдўғон мухолифат Халқ партиясининг икки вакили – Анқара ва Истанбул мерларига ютқазиб қўйган бўлар эди.\nРежим ҳарбий-ватанпарварлик ташвиқоти соҳасида «биз қайтмоқдамиз, биз – янги Усмонли империяси, мусулмонларнинг суперкучимиз», деб жавоб топишга ҳаракат қилмоқда.\nТуркиянинг Ливиядаги ҳарбий экспансиясини туркларнинг 60 фоизи, Суриядаги курдларга қарши операцияларни 75 фоизи қўллаб-қувватламоқда. 70 фоизга яқин фуқаро Аё Софияга масжид мақоми қайтарилишини қўллади. Бу ҳаракатнинг фақатгина диний аҳамияти ҳақида гапириш керак эмас. Аё София сингари Константинопол ҳам (ҳозирги Истанбул) бир пайтлар турк қуролининг кучи билан забт этилган эди. Эрдўғоннинг намойишкорона ҳаракатлари диний ва ҳарбий-ватанпарварлик туйғуларини уйғотишга қаратилган.\nШу билан билан бирга, Эрдўғон катта ҳарбий можаролардан қочишга уринмоқда, негаки улар жуда хавфли ва кутилмаган оқибатларга олиб келиши мумкин. Унга ҳам, Путинга ҳам катта уруш керак эмас. Сурияда 5 март куни Туркия ва Россия Идлибда сулҳ имзолади. Ливияда Триполидаги ҳукумат ва унинг Шарқдаги мухолифлари ўртасида нефть конларидан биргаликда фойдаланиш бўйича музокаралар олиб борилмоқда.\nЭрдўғоннинг стратегияси иккита асосий унсурдан иборат – кутилмаган ҳужум, шу жумладан, иттифоқчилар томонидаги ҳарбий ҳаракат, сўнг тўхташ ва музокаралар. Аммо музокаралардан сўнг янги ҳужум бошланиши мумкин.\nБугун Москва Анқарага дунёнинг уч нуқтасида қаршилик кўрсатмоқда – Ливия, Сурия ва мана энди Туркия Озарбайжонни, Россия эса Арманистонни қўллаб-қувватлаётган Кавказда. Россия бу борадаги вазиятга анча кучли ёндошади, чунки Туркиянинг Жанубий Кавказда кучайиши Россиянинг асосан мусулмонлар яшайдиган ўлкаси – Шимолий Кавказ учун хавф туғдириши мумкин.\nБу икки мамлакат бир вақтда оёққа туриб, ўз уйларида хавфсизликни таъминлаш мақсадида ҳарбий қудратини ташқи томондан лойиҳалаштиришга ҳаракат қилаётгани ташвишлидир. Глобал даражада рус-турк можароси ва ҳатто рус-турк уруши хавфи пайдо бўлади. Аммо бошқа томондан қараганда, икки томон ҳам иложи борича бундан қочишга ҳаракат қилмоқда. Ҳокимиятларнинг катта миқёсдаги можароси ҳамма учун бирдек хавфли саналади.\nБироқ кўплаб кучсиз давлатлар учун Россия-Туркия қарама-қаршилиги кўпроқ мустақилликка эришиш имкониятини беради, чунки улар кучлар ўртасида манёвр қилиши мумкин бўлади. Бирор давлат кучлироқ ҳокимият унинг манфаатини бузади деб ҳисобласа, у биринчи кучнинг манфаатига зарар етказиш қобилиятини намойиш этиб, бошқа кучли давлатга яқинлашишга ҳаракат қилиши мумкин. Шундай қилиб, кўплаб фойдали иқтисодий битимлар ва сиёсий қарорларга эришиш мумкин.\n19:35, 29.09.2020 206431\n11:23, 27.09.2020 288615\n13:58, 21.09.2020 106213\n07:07 Бугун 11\n23:58, 17.05.2021 21052\n23:45, 17.05.2021 25741\n23:38, 17.05.2021 16948\n20:19, 16.05.2021 127988\n19:14, 16.05.2021 96863\n22:28, 16.05.2021 93342\n22:36, 16.05.2021 88023


Жамиятдаги ўзгаришлар, муаммоларга бефарқ эмасман. Сиёсат, иқтисодиёт, халқаро майдондаги воқеа-ҳодисаларга қизиқаман. Шахсий блогим бор. Ўзимни ўйлантирган мавзуларни қиёсий-таҳлилий ўрганишга, ўрганганларимни бошқаларга ҳам етказишга ҳаракат қиламан.\n09/02, 13:42 5733\n19/01, 14:48 4681\n9 майдан бошланаётган ёхуд унутилаётган тарих\nЎзбек бўлинг... ва яҳудий бўлинг\n«Айбингни тан ол, акс ҳолда сени Бутиркага тиқаман!»\n«Ўзбекэнерго» раиси ёлғончими ёки чироқсиз қолаётган аҳолими?\nНотариуслардаги навбат кутишлар қачон йўқолади?\nБир мурожаат изидан: аҳоли эътирозига сабаб бўлаётган йўл қачон таъмирланади?\nКоронавирусга чалинган аёлнинг аҳволи қониқарли. Безовталик йўқ, тана ҳарорати кўтарилмаган — Вазир\n#Хитой - 1239\n#АҚШ - 2014\n#Арманистон - 83\n#IMEI-код - 11\n#Шавкат Мирзиёев - 1794\n#Озарбайжон - 93


Ҳомиладорликда эмланган аёллардан ғайриоддий болалар туғилаётгани ростми? | Qalampir.uz\nҲомиладорликда эмланган аёллардан ғайриоддий болалар туғилаётгани ростми?\nЖамият\t11 Октябрь 2021 15:51 47071\nИжтимоий тармоқларнинг ўзбек сегментида ҳомиладорлик вақтида коронавирусга қарши эмланган аёллардан мутант болалар туғилаётгани ҳақида маълумотлар тарқалмоқда. Унда чақалоқларнинг думлари, юнглари, 3-4 та қўл ва оёғи борлиги айтилмоқда.\nҚайд этилишича, Moderna ва Pfizer/BioNTech билан эмланган оналардан туғилган мутант болалар ҳақидаги хабарлар дастлаб Туркия фаровонлик партияси раиси Фотиҳ Эрбакан томонидан тарқатилган.\nУ телевидениедаги чиқишида Moderna вакцинаси одамларнинг ДНКсини ўзгартиришини, шунингдек бу мутант болалар туғилишига сабаб бўлишини айтган. Қолаверса у, ғайриоддий чақалоқларнинг расмларини ҳам кўрсатган.\nЎзбекистонда сохта ахборотларга раддиялар эълон қилинувчи саҳифада ушбу фотосуратларнинг ҳеч бири вакцина ҳамда COVID-19 пандемияси билан боғлиқ эмаслиги маълум қилинди. Унга кўра, тарқалган видеода биринчи бўлиб кўрсатилган думли чақалоқ расми 2009 йилда фотосуратчи Саймон Стоун томонидан яратилган.\nИккинчи кўрсатилган юнг билан қопланган боланинг сурати ҳам вакцина билан боғлиқ эмас. Фотосуратда тасвирланган бола гипертрикоз ёки бўри синдроми билан туғилган. Ушбу касалликка 2019 йилда Испанияда бирданига 16 нафар бола чалинган. Кейинчалик маълум бўлишича, уларнинг ҳаммаси соч тўкилишига қарши дориларни қабул қилишган.\nЭрбакан кўрсатган учинчи фотосуратда 2016 йилда Ҳиндистонда туғилган сиам эгизаклари тасвирланган. Эгизак ўғил ва қизнинг тана аъзоларининг кўпи умумий бўлиб, бор-йўғи бир жуфт бир-бирига ёпишган оёқлари бўлган.\n“Шундай қилиб, Эрбакан кўрсатган фотосуратларнинг COVID-19 пандемиясидан олдин олинган ва вакцинага ҳеч қандай алоқаси йўқ”, дейилади хабарда.\nТаъкидланишича, коронавирусга қарши эмланиш ДНКни ўзгартириши мумкин деган назария ёлғон бўлиб, илмий далилларга зид ҳисобланади.\n21 Январь 08:45 41776\n21 Январь 12:21 40355\n22 Январь 15:49 37788\n23 Январь 11:39 36122\n21 Январь 16:02 32998


ОДАМЛАРНИ МЕҲР-ОҚИБАТ БИРЛАШТИРАДИ - Ўзбекистон овози газетаси\nТарихий ҳужжатли эссе\nМуҳтарам устозим Николай Евгеньевич Виртанинг порлоқ хотирасига бағишлайман.\nАбдуқаҳҳор ИБРОҲИМОВ, Ўзбекистон Республикаси санъат арбоби, профессор:\n— Тилимизда «сут ҳақи», «туз ҳақи» деган теран маъноли иборалар бор. Улар гарчи моддий негизга асосланган бўлса-да, маънавиятга дахлдордир. Чунки сут ҳақини ҳам, туз ҳақини ҳам қиймат тарозусига солиб, ўлчаб, тўлиқ баҳолаб бўлмайди. Булар инсоний қадриятлардан ҳисобланади.\nДўстлик поғоналар бўйлаб юксала боради. Икки шахс ўртасидаги ўзаро тенгликка, иззат-ҳурматга, бир-бирини тушунмоқликка, қадрлашга, садоқат кўрсатишликка, вафодорликка асосланган самимий муносабатга нисбатан «дўстлик» десак янглишмасак керак.\nИкки xалқ ўртасидаги дўстликни дўстликнинг иккинчи поғонаси, десак арзийди. Шу дўстликдан байналмилал дўстлик келиб чиқади. Жаҳон дўстлиги дўстликнинг олий поғонасидир. Давлат арбоблари ўртасидаги дўстлик халқлар ва мамлакатлар тақдирида катта аҳамиятга эгадир. Бу тинчлик ва тараққиёт омилларидандир.\nХалқларни бир-бирига таништирищда, тушунтиришда барча санъат турлари ичида сўз санъати бўлмиш бадиий адабиётнинг алоҳида ўрни бор.\nСўз санъати кишининг руҳи, онги ва қалбига теран таъсир кўрсатади. Шунинг учун ҳам адабиётлар дўстлиги — халқлар дўстлиги дейилади. Нотинч замонамизда инсониятни эзгуликка чорлаш бобида бадиий адабиётдек кучли восита бўлмаса керак.\nАдабиётлар ўртасидаги дўстлик мавҳум тушунча эмас, албатта. Бу, аввало, адиблар ўртасидаги дўстликдир. Шу боисдан ҳам турли миллатларга мансуб қалам аҳли ўртасидаги дўстликдан адабий дўстлик юзага келади. Адабий дўстлик эса халқларни абадий дўстликка даъват этувчи бебаҳо воситадир.\nДўстлик дўстларнинг ёшларидан, мавқеларидан, эришган обрў-эътиборларидан, куч-қудратларидан, мол-мулкларидан қатъи назар, бир-бирларини тенг кўришларидан, самимий муомала қилишларидан келиб чиқади. Инсоний дўстлик тенглик демакдир. Сиёсат оламида ҳам худди шундай.\nДўстлик туйғуси мавҳум тушунча эмас. Дўстлик энг аввало одамнинг одам томонидан тушунилиши, маънавий яқинликдир.\n1971 йилнинг май ойида Душанбе шаҳрида драматургларнинг минтақавий бир ойлик семинарида республикамиздан вакил сифатида драматурглар — Муҳаммад Хайруллаев, Максим Каримов қаторида мен ҳам иккинчи саҳна асарим — «Арра» сатирик комедиясининг русча сўзма-сўз таржимаси билан қатнашдим. Иттифоқо, мен ижодий анжуманда машҳур рус ёзувчиси ва драматурги, тўрт марта давлат мукофотига сазовор бўлган Николай Евгеньевич Вирта раҳбарлик қилаётган гуруҳга тушиб қолдим. «Николай Верта» — унинг адабий тахаллуси, асл исм-шарифи Николай Евгеньевич Карелскийдир.\nТажрибали адиб Николай Вирта «Арра» («Пила») билан танишгач, сатирик комедия ҳам, унинг муаллифи камина ҳам унга манзур бўлиб қолдик. Устоз драматург каминани ижодий жиҳатдан ўзига тенг кўриб, ижозатим билан бир ойлик семинар давомида «Арра»ни русчага бадиий таржима қилиш билан ҳам шуғулланди. Бир ойлик муддат асарни тўлиқ таржима қилиб тугатиш учун етмай қолди. Шунда Николай Вирта ўз ҳисобидан сафар муддатини узайтириб, Душанба шаҳрида яна бир неча кун қолиб кетди. «Арра»нинг русчага бадиий таржимаси устидаги ижодий ишини ниҳоясига етказди.\nКейинчалик «Пила» («Арра») сатирик комедияси «Звезда Востока» журналида таржимоннинг сўзбошиси билан босилди.\nШу-шу, Николай Вирта билан камина устоз ва шогирд, ҳамфикр ижодкорлар, маънавий яқин кишилар бўлиб қолдик, шундан бошлаб мен меҳнат таътилимни ёзда устознинг Москва яқинидаги дала ҳовлисида у билан ўтказа бошладим. Бу орада «Зўлдир», «Майли, майли», «Танисангиз керак» сатирик комедияларини, «Бу замон ўғлони» сатирик драмасини, «Чакана савдо» («Бир ўликка бир тирик») памфлет драмасини ёздим. Бундай ижодий ишларимдан мамнун бўлган устоз мени Москвадаги икки йиллик Олий адабиёт курсига ўқишга таклиф этди, драматургия, саҳна сирларини янада пухта ўзлаштиришни, катта ҳаёт ва ижод қозонида қайнашни маслаҳат берди. Ўқишга киришимда ўзи бош-қош бўлди. «Зўлдир» («Бег по кругу») сатирик комедиямни Олий адабиёт курси раҳбариятига ижодий танловдан ўтиш учун топширди. Ижодий танловдан муваффақият билан ўтдим, ўқишга жойлашдим. Москвада ўтказилган икки йиллик давр мен учун жуда самарали бўлди: янги асарлар яратдим, янги китоблар нашр эттирдим, турли миллат вакилларидан янги дўстлар орттирдим, таржимонлар билан ижодий муносабат ўрнатдим.\nНиколай Вирта билан ўртамиздаги муносабат ҳар қандай ғаразу тамалардан холи, самимий инсоний муносабат эди. Бу фикрнинг тасдиғи учун яна бир оғриқли, аммо ҳаётий мисол келтираман.\nМашҳур рус адиби 1975 йилнинг декабрида, олтмиш тўққиз ёшга борганида бетобланиб қолди. Дилида ҳаёт шоми яқинлашаётганини сезгач, ўлимни бўйнига олиб, васиятнома ёзиб қолдиради.\nБуни қарангки, ўзининг балоғат ёшига етган, уй-жойли бир қизи ва икки ўғли, бир неча неваралари бўла туриб, Васиятномасини дини, миллати, тили бўйича мутлақо бегона одамга — менинг номимга ёзган экан. 1976 йил 8 январда устозим, маънавий отам вафот этди.\nРасман тасдиқланган, шахсий архивимда сақланиб келаётган ушбу Васиятномада, жумладан, шундай сатрлар бор:\n«Менинг Васиятномам. Москва. 1975 йилнинг 7-декабри. Мен Николай Вирта, ўзимнинг ушбу хатти-ҳаракатимга онгли равишда, масъулият сезган ҳолда, ақл-ҳушим жойида бўлган ҳолатда мазкур Васиятномамни Абдуқаҳҳор Абдусаматович Иброҳимовга ёзмоқдаман. Гарчи отаси бошқа бўлса-да, мен уни ўзимнинг маънавий ўғлим деб биламан. Мен ундан — Абдуқаҳҳор Иброҳимовдан ўтинаман ва унга қуйидагиларни буюраман.\n1. Мен вафот этгач, жасадимни Переделкино қишлоғидаги қабристонга — онамнинг қабри ёнига дафн этгин...»\nВасиятноманинг бундан кейинги моддаларида уй-жой, мол-мулк ва шу кабиларга ворислик ҳуқуқи каминага берилган бўлиб, унинг муайян қисмини меросхўрлардан қайси бирига тақсимлаб бериш, қайси бирларини меросдан маҳрум этиш кўрсатиб ўтилган бўлиб, уларнинг номи тилга олинган...\nМазкур Васиятнома ўқиб эшиттирилганда, марҳумнинг оила аъзолари ва яқинлари бундан ҳанг-манг бўлиб қолдилар... Бироқ Васиятнома — инсоннинг сўнгги илтижоси, охирги топшириғи. Уни бажармасликнинг иложи йўқ. Виждон ҳам, давлат қонуни ҳам шуни тақозо этади.\nАтоқли адибнинг шахсий, оилавий турмуши қандай кечганини яқиндан билиб келган ҳамкасаба ва тенгдош дўстлари унинг Васиятномани бу тахлитда ёзиб кетишига хайрихоҳлик билан муносабат билдирадилар, улар учун бунда ҳеч бир ғайритабиийлик йўқ эди.\nБизнинг ижодий ҳамкорликдан бошланган муносабатимиз ҳаётга ва адабиётга қарашлардаги муштараклик устоз ва шогирдликдан ошиб, маънавий ота ва ўғилга айланди. Рус адибининг ўзбек ёзувчисини маънавий ўғлим деб Васиятномасини менга ёзиб кетишининг туб сабаби ҳам мана шунда.\nЎшанда, 1976 йилнинг қаҳратон қишида Москва адабий жамоатчилиги ўртасида машҳур адибнинг вафот этгани хабаридан кўра у ёзиб қолдирган Васиятнома кўпроқ шов-шув бўлади. Ёзувчининг оила аъзолари, меросдан бир улуш олишга умидвор бўлиб юрган айрим хеш-ақраболари безовта бўлиб қолишади. Тошкентлик бир ёзувчи Переделкинодаги икки қаватли иморату бир гектарли дала ҳовлига, ундаги бой кутубхонага, тўриқ оту отхонага эга чиқаётгани уларнинг ақлига сиғмаган бўлса керак.\nЎша кунлари мен Тошкентда, қишки таътилда бўлиб, бу гап-сўзлардан мутлақо бехабар эдим. Устознинг ўлимини эшитиб, Москвага учиб борган эдим. Мен воқеадан хабар топиб, Васиятномани ўқиб кўргач, узоқ сукутга чўмдим. Дафн маросимида жамоат жам бўлгач, ёзувчилар жамоатчилиги вакиллари, Ёзувчилар уюшмаси раҳбарлари, шу жумладан, Ёзувчилар уюшмаси раисининг биринчи ўринбосари Юрий Николаевич Верченко (бу арбоб марҳумни дафн этиш ҳукумат комиссиясининг раиси эди) ҳозир бўлгач, Васиятнома хусусида ўз сўзимни айтдим: «Смерть всегда права... Я был духовным сыном покойного и остаюсь таким же вечно». (Ўлим барҳақ. Мен марҳумнинг маънавий ўғлиман ва ҳамиша шундай бўлиб қоламан».)\nШу тариқа Васиятноманинг фақат маънавий жиҳатларини адо этишни зиммамга олдим: марҳум Переделкинодаги қабристонга — онасининг қабри ёнига дафн этилди, тўққизлик, йигирмалик маърака маросимлари камтарона ўтказилди. Қирқлик маросими марҳумнинг қирқ яшар беваси Клара Ильиничнанинг Вернадский шоҳ кўчасидаги уч хонали янги квартирасида бўлди, ўн чоғли одам қатнашди. Таниқли шахслардан Тамбов обкомининг биринчи котиби, Марказком аъзоси, Николай Евгеньевичнинг эски дўстларидан бўлмиш Василий Ильич Чёрний қатнашди.\nАйтишим керакки, марҳумнинг васиятномасидан хабар топган оила аъзолари менга совуқ қарай бошлашганини сездим. Улар кўнглидан нималар ўтаётганини тушиниш қийин эмасди. Мени бир қарорга келишим осон бўлмади. Марҳумнинг васиятини тўлиқ бажармаслик мени қийнарди. Охири виждоним айтганини қилдим. Устоз руҳидан розилик сўрадим. У мени тўғри тушунишига умид қилдим.\nВасиятномада кўрсатилган мол-мулк, уй-жой ва қалам ҳақига оид конуний ҳуқуқларимдан марҳумнинг оила аъзолари ва Адабиёт жамғармаси фойдасига воз кечдим ҳамда бу ҳақда тилхат ёзиб бердим. Кутилмаганда воқеанинг бундай тус олишини ҳар ким ўз қаричи билан ўлчаб баҳолади.\nЁзувчилар уюшмаси раҳбарияти буни тўла маъқуллади, уюшманинг раиси Георгий Марков эса «Сиз қимматли Абдуқаҳҳор Абдусаматович, ҳақиқатан ҳам менинг дўстим «Ҳазрати инсон» романининг муаллифи Раҳмат Файзийнинг муносиб юртдоши экансиз» дея мени олқишлаб қўйди. Георгий Марков ва Раҳмат Файзий дўст ва ҳамкор бўлишган. Георгий Марков қизи Ольга билан биргаликда «Ҳазрати инсон» романини рус тилига, Раҳмат Файзий эса унинг «Соль земли» («Ер мағзи») романини ўзбек тилига таржима қилган. Устозимнинг ҳамкасаба тенгдош дўстлари эса «Тантилик яхши-ю, лекин, жиллақурса, кутубхонадан воз кечмаслик керак эди-да», дея афсусланишди. Тўғриси, кутубхонадан воз кечганимга кейинчалик афсусланганман. 1976 йилнинг ёзида Тошкентга таътилга қайтаётиб, Переделкинога Николай Вирта қабрини зиёрат қилгани бордим. Мозористон зиёратидан кейин, йўл усти, устозим кўп йиллар яшаб, ижод қилган уйни ҳам кўриб ўтай деб, дала ҳовлиси дарвозасини тақиллатдим. Дарвозани хизматкор аёл очди, бизлар илгаридан таниш эдик, Николай Вирта ҳаётлигида ҳам шу аёл хизмат қиларди. У мени таниди, мен унга мақсадимни айтдим, ичкарига кириб, устоз хонасини бир зиёрат қилиб кетмоқчи эдим, дедим. У «Янги хўжайиндан рухсат олиб чиқай», деди-да, изига қайтди. Дарвоза олдида анча маҳал кутиб қолдим.\nХизматкор аёл маъюс ҳолда қайтиб чиқди: «Ҳозир жуда бандлар, сизни қабул қилолмас эканлар... Лекин мени тўғри тушунинг, мендан хафа бўлманг, бизлар кичик одамлармиз», деди. Хизматкор аёл дарвозани ёпишга тутинганда. «Кутубхонадаги китоблар турибдими?» деган саволни бердим. Ўша китоблар орасида ноёб ва қизиқарли асарлар кўп эди. «Китобларни бошлиқлар аллақачон бўлиб олишган. Янги хўжайиним китоб жавонлари ўрнига катта стенка олиб келиб ўрнатди, деди. Кейин билсам, дала ҳовлини сотиб олган шахс адабиёт атрофида ўралашиб юрган қўли узун бир киши эди.\nИккинчи жаҳон урушининг дастлабки йилларида Николай Вирта Россиядан Тошкентга кўчириб келтирилган катта бир гуруҳ рус адиблари (улар орасида Алексей Толстой, Анна Ахматова сингари атоқли ёзувчилар ҳам бор эди)га Адабиёт жамғармасининг директори сифатида етакчилик қилиб юртимизга келади, бир муддат Тошкентда яшайди, мусофир адибларни уй-жой билан, озиқ-овқат ва кийим-кечак билан таъминлашни уюштиришда иштирок этади, республика раҳбарларининг қабулида бўлади, Ёзувчилар уюшмамизнинг ўша пайтдаги раиси бўлмиш Ҳамид Олимжон, Адабиёт жамғармасининг раиси Набихон Чустий домла билан кўп марта учрашади, ўзбекларнинг меҳмондўстлиги, очиқкўнгиллилигига, бағрикенглигига қойил қолади. Бу ҳақда Душанбе шаҳридаги илк учрашувимизда ҳам, ундан кейин ҳам кўп марта эслаган эди.\nҚадрли устозим Николай Вирта оғир уруш йилларида ўзбек халқидан кўрган мурувват учун, ичган тузи ҳақи учун бир умр миннатдорчилик билдириб ўтди.\nМен ҳам улуғ рус адиби Николай Виртанинг уйида нон-туз едим, ундан кўп яхшиликлар кўрдим. Николай Вирта ҳар қандай шароитда ҳам, тақдир бошига бало тошларини тинимсиз ёғдирганида ҳам ижод қилишдан тўхтамади ва биз шогирдларига ҳам шундай бўлишни насиҳат қиларди. Бошимга ташвишлар тушган кезларда устознинг бу ўгити менга асқотди: оғир дамларда ёзиш-чизиш билан овундим ва ўзимни ижодий ва инсоний қиёфада сақлаб қолдим. Бунинг учун Николай Евгеньевичнинг порлоқ хотираси олдида умрбод таъзимдаман.\n(Эссе қисқартирилган ҳолда чоп этилмоқда.)


Петербургда метродаги терактда айбланаётганлар устидан ҳукм ўқилди – Газета.uz\n11 декабр 2019, 13:47 Жаҳон\nСанкт-Петербург (Россия) Биринчи Ғарбий округ ҳарбий суди сешаба куни 2017 йилнинг апрелида метрода теракт содир этганликда айбланаётган 11 кишига нисбатан 19 йилдан умрбод қамоқ жазосигача бўлган чораларни тайинлади. Айбланувчилардан ҳеч бири айбини тан олмади, ҳимоя томони уларнинг оқланишини сўради, дея хабар қилди «Бумага» нашри.\n2017 йил 3 апрель куни «Сенная площадь» ва «Технологический институт» станциялари ўртасида портлаш содир бўлган эди. Ҳодиса натижасида 16 киши, жумладан худкуш вафот этди, 100 дан зиёд киши жароҳатланди. Айблов томони портлашни 22 ёшли қирғизистонлик Акбаржон Жалилов содир этган, ўша куни метрога 2 та қўлбола портловчи ускунани олиб кирган, деб ҳисоблайди. «Площадь Восстания» станциясидан топилган бомба зарарсизлантирилган. Тергов талқинича, учинчи портловчи ускунани у шерикларига берган.\nСуд Қирғизистон фуқароси бўлган Аброр Азимовни теракт ташкилотчиси сифатида умрбод қамоқ жазосига ҳукм қилди. Акрам Азимов ва Муҳаммадюсуф Эрматовга 28 йилдан, Иброҳимжон Эрматовга — 27 йил, Содиқ Ортиқовга — 22 йил, Дилмурод Муидинов, Азамжон Маҳмудов, Муҳаммадюсуф Мирзаалимовга — 20 йилдан қаттиқ тартибли колонияда, Шоҳиста Каримовага 20 йил муддатга умумий тартибли колонияда, Сайфулла Ҳакимов ва Баҳром Эргашевга 19 йилга қаттиқ тартибли қамоқ жазоси тайинланди. Уларнинг барчаси 500 дан 800 минг рублгача миқдорда жаримага ҳам тортилди.\nБундан ташқари, суд метрополитеннинг 695 минг рубллик фуқаролик даъвосини ҳам қаноатлантирди.\nТерактга Қирғизистон фуқароси бўлган Сирожиддин Мухторов буюртма бергани маълум қилинди. Жиноят иши материалида қайд этилишича, у 2013 йилда Сурияда «Катиба Таухид вал-Жиҳад» террористик ташкилотига асос солади ва Жалиловни жалб этади, ташкилотнинг иккинчи раҳбари — Бобиржон Маҳбубов — янги келганларни тайёрлайди.\nТергов талқинига кўра, Аброр Азимов худкушга пул жўнатиб, портлаш олдидан унга маслаҳатлар бериш учун у билан қўнғироқлашади. Суд мажлисида Азимов терактга алоқадор эканини рад этиб, кўрсатмаларни тазйиқлар остида берганини сўзлади. Айблов томони у икки йил аввал терактга тайёрларликни бошлаб юборгани, бунга Москва вилоятида ётоқхонадаги қўшнилари Шоҳиста Каримова ва Содиқ Ортиқовни ҳам жалб қилганини маълум қилди.\nАйбловчи томон терактдан кўзланган мақсад Россияни Сурияга ҳарбий ёрдам кўрсатишдан қайтариш эканига ишонч билдирмоқда. Ҳимоя томони эса жиноят мотивлари охиригача аниқланмаганини маълум қилди.


Билиб қўйки, сени ватан кутади – Yoshlar ovozi\n25.09.2017 Yoshlar ovozi\t0 Comments\nЕрга берилган меҳр ҳосиласи туфайли инсон меҳнати шарафланади. Айниқса, миллатимиз ерни алоҳида эъзозлайди. Кузда бу сифат янада теран намоён бўлади. Шоир таъбири билан айтганда, ризқи эгатларга сочилган халқим сиймосидаги деҳқон ҳаётининг энг синовли палласи — кузда бошланади.\nСунбуланинг тунлари этни жунжиктирcада, кундузи ҳарорат анча иссиқ. Оппоқ қордек ястаниб ётган пахтазорлар бутун борлиққа ўзгача тароват бахш этади. Тупроқ йўлни тўлдириб кетаётган йигит-қизлар далага ошиқади, чаноқлардан тошиб чиққан лўппи пахталар уларни ўзига оҳанрабодек тортади. Деҳқон меҳнатининг маҳсули беихтиёр сизни далага, йиғим-теримга чорлайверади. Умумхалқ ҳашарининг байрамга айлангани ҳам бежиз эмас.\nЎзбекистон ёшлар иттифоқи ташаббуси билан ташкил этилган “Фидойи ёшлар” отряди” лойиҳаси доирасида юрт хизматига камарбаста бўлишга кўнгилли ёшлар биринчилар қаторида далага отланди. Вақтинча ишсиз ёшларга бундай ташаббус айниқса қўл келди.\nТошкент вилоятидаги фермер хўжаликларида жонбозлик кўрсатаётган ёшлар орасида бир кунда юз килограммдан ортиқ пахта тераётганлар борлигини эшитиб, улар билан дилдан суҳбатлашишни кўнгилга тугдик.\n…Кенг далалар бўйлаб янграган алёр бир дамда жўр овозга айланди. Демак, байрам деганларича бор. Хирмонимизнинг сарбаланд бўлишига шубҳа йўқ. Пахтазор бўйлаб этакларни чаққонлик билан тўлдириб, ғайрат-шижоат ила пахта тераётган Феруза Исроиловани суҳбатга тортдик.\n— Болалигимдан пахта теришга қизиқаман, — дейди Феруза. — Ҳар йили пахта йиғим-терим мавсумида ҳамшаҳарларга кўмакдош бўлгим келади. Бугунги кунгача ҳар куни юз килодан ортиқ пахта теряпман. Пешона теринг билан топаётган пулнинг қадри бошқача бўлади-да. Бу йил Ёшлар иттифоқи бераётган “Фидойи ёшлар” отрядига аъзо бўлдим. Шу орқали Ёшлар иттифоқи бераётган имкониятлар билан танишдим. Ташкилот мен каби қўлида ҳунари йўқ ёшларнинг ҳам ҳуқуқ ва манфаатларини ҳимоя қилар экан. Бундан жуда хурсандман.\nФеруза билан суҳбатлашиб, унинг кичиккина жуссасида тоғдек бардош мужассамлангани жасорат, қаноатига қойил қолдик. У ҳаёт қийинчиликларига таслим бўлмай, келажакдан умид қилиб яшамоқда. Далада меҳнат қилаётган Феруза каби ёшлар мавсум сўнгига қадар шаштни пасайтирмай, пахта хирмонларини янада кўкка бўй чўзишига муносиб ҳисса қўшиш ниятида. Буни уларнинг ёниб турган юз-кўзларидан билиш қийин эмас.\nФарғона вилоятида жами 15 минг нафар ёш ўз ташаббуслари билан пахта йиғим-теримида жонбозлик кўрсатмоқда. Йиғим-терим ишларида фаол иштирок этаётган “Фидойи ёшлар” отрядлари аъзоларини қўллаб-қувватлаш, рағбатлантириш мақсадида мавсумнинг ҳар ўн кунлигида “Энг илғор теримчи”, “Энг интизомли теримчи”, “Энг яхши отряд раҳбари” каби турли номинациялар бўйича танловлар ўтказилаётир.\n— Ёшлик — бу имтиёз, ғайрат, шижоат, — дейди “Фидойи ёшлар” отряди аъзоси Назокат Азимова. — Биз ўз имкониятларимиздан фойдаланиб, Ватан, халқ манфаатларига хизмат қилиб, унинг янада бойишига, равнақ топишига ўз ҳиссамизни қўшишимиз лозим. Отрядимиз аъзолари учун самарали меҳнатдан сўнг дала шийпонида мароқли дам олишга кенг имконият яратилган. Бундан самарали фойдаланяпмиз.\nҲа, сўзи, ҳаракати, шаҳдидан ватанпарварлик уфуриб турган бу ёшларнинг ғайрату шижоатига ҳавас қилмай иложингиз йўқ. Бу борада қашқадарёлик ёшлар ҳам тенгдошларидан ортда қолмасликка ҳаракат қилмоқда. Ёшлар иттифоқининг вилоят кенгаши саъй-ҳаракати билан “Фидойи ёшлар”нинг сафи тобора кенгаймоқда. Асосан уюшмаган ёшларни ўзига қамраб олган отряд фаол теримчиларни рағбатлантираётир. Қолаверса, фаолликни қўлдан бермаётган Зиёда Сафарова, Дилафрўз Арзиева, Ойтўра Тошпўлатова, Филура Абдураҳмонова мавсум бошидан кунига 200 килограммдан пахта териб барчага намуна бўляпти.\n— Бу йил талабалик бахтига эришолмадим, — дейди Дилором Алимова. — Бундан ҳеч ҳам тушкунликка тушганим йўқ. Айни пайтда “Фидойи ёшлар” отряди сафидаман. Бу ерда кўплаб тенгдошларим билан танишдим. Ҳар куни терим пулларини сайёр кассалар орқали оляпмиз. Ёшлар иттифоқи ташаббуси билан ташкил этилган кўчма кутубхона, шахмат-шашка, телевизор кайфиятимизни кўтарса “Етакчилар доска”си билим ва кўникмаларимизнинг ошишида муҳим аҳамият касб этмоқда. Пахта бўш вақтимизни нафақат меҳнат, балки билим билан ҳам бойитмоқда. Бунинг учун Иттифоқдан жуда миннатдорман. Тенгдошларимни ҳам ўз сафимизга чорлайман.\nБухоро туманидаги “Жавоҳир-Ойбек” фермер хўжалиги далаларини кўздак кечирамиз. Йўлнинг икки томонидаги оппоқ пахта далалари бободеҳқоннинг йил бўйи қилган меҳнатини йўловчиларга кўз-кўз қилаётгандек. Гўзал манзара: чаноқларда кўпчиб турган лўппи пахталардан нурли оҳанг таралаётгандек.\nБухоро вилоятида 7 минг 818 нафар кўнгилли ёшлардан иборат 81 отряд вакиллари пахта ҳосилини ўз вақтида йиғиб-териб олишга ҳисса қўшмоқда. Сўлим шийпонда барча шароит муҳайё. Ҳар куни оқшомда вилоятнинг таниқли хонандалари томонидан ташкил этилган концертлар уларнинг маданий ҳордиқ онларини янада завқли ўтишини таъминламоқда.\nКунига 100 — 140 килограммдан пахта териб, барчага намуна бўлаётган олотлик Гавҳар Бешимова “Энг илғор теримчи” номинацияси бўйича ғолиб бўлди.\n— Бугун қанчадан-қанча инсонларнинг кечани-кеча, кундузни-кундуз демай қилган меҳнати эвазига етиштирилган “оқ олтин”ни териб олиш учун ёрдамга келдим, — дейди ғиждувонлик Муниса Саноева. — Кеча 136 килограмм пахта тердим. Бугун ундан ҳам кўпроқ теришга ҳаракат қиляпман. Пахта даласида бўш вақтим самарали ўтиш баробарида теримдан даромад олиб, ота-онамизга кўмаклашаман.\nДарҳақиқат, “Фидойи ёшлар” отрядининг аъзолари юзлаб уюшмаган ёшларни бирлаштириб, уларни ватан кори учун жамият олдидаги бурчини адо этишга кўмаклашмоқда. Бу борада Сурхондарё вилояти вакиллари ҳам ортда қолмасликка ҳаракат қилмоқда.\nВилоят “Фидойи ёшлар” отрядининг 5 минг нафарга яқин кўнгилли йигит-қизи йиғим-терим ишларида фаоллик кўрсатиб, далалардаги терим суръатини жадаллаштирмоқда.\n— Хўжалигимизда юздан ортиқ теримчи бор, — дейди “Жасмина Ангор” фермер хўжалиги раҳбари Абдулҳамид Мирзаев. — Мавжуд ҳосилни ўз вақтида, ёғин-сочинли кунларга қолдирмасдан йиғиштириб олиш алоҳида эътибор, масъулият талаб этади. Буни юракдан ҳис қилган ёшлар отряди қўли-қўлига тегмай, меҳнат қиляпти. Улар орасида кунига 100 килограммдан ошириб терадиган илғор теримчи қизу ўктам йигитларимиз кўп. Уларнинг фаоллигини, бошқаларга ўрнак бўлаётганини алоҳида эътироф этиш лозим.\n“Фидойи ёшлар” отрядининг жонкуяр, юртпарвар ёшлари диёримизнинг бошқа вилоятларида ҳам эл-юрт хизмати учун пахта йиғим-теримида фидокорона меҳнат қилаётганини алоҳида таъкидлаш даркор.\nЧаноқларда “жилмайиб” турган пахталар деҳқоннинг меҳр чашмасидан сув ичган каби товланиб турибди. Иш қизғин, эгатлар билан сирлашаётгандек ҳамма жавлон урмоқда. Ёшларимизнинг шижоати юз-кўзларидан аён. Ҳатто ҳаракатларида ёғинли кунларгача улгура олармиканмиз, деган ҳадик борга ўхшайди.\nДалаларга оқшом чўка бошлади. Шу оқшом фермернинг ҳовлисида катта тадбирга тайёргарлик кўрилмоқда. Дастурхонлар тузалган, далада меҳнат қилганларга “ҳорманг, бор бўлинг” деб қоламиз.\nОртга қайтар эканмиз, бугунги ҳосилни эл ризқи, деб билган илғор теримчиларнинг фидойиликлари билан тез кунларда кўзланган маррага етишимизга ишонч ҳосил қилдик. Ортимиздан эса оппоқ далалар оқ йўл тилаб қолди…\n← Эзгу мақсад йўлидаги амалий саъй-ҳаракат\n5 куннинг минг бир таассуроти →\nGoogle haqida siz bilmagan qiziqarli faktlar (66 487)\nPullar haqida qiziqarli 7 fakt (61 584)\nТИВ Консуллик бошқармаси Москва вилоятидаги ёнғин ҳақида маълумот берди (23 246)


08:00 / 06 январь 1349 pdf Ўқиш режими + -\nИбн Насавийнинг ҳузурига ўғирликда айбланган икки кишини олиб келишди. Насавий уларни ўтирғизиб, бир идишда сув келтиришни буюрди. Сувни ичаётиб, идишни атайин қўлидан ташлаб юборди. Идиш ерга тушиб, синди. Олиб келинганларнинг бири унинг синганидан безовталанди. Ибн Насавий безовта бўлган кишига «Сен кетавер», деди-да, иккинчисига: «Ўғирланган нарсангни қайтар», деди. Кейин Ибн Насавийдан: «Буни қаердан билдингиз?» деб сўрашган эди, шундай деди: «Ўғри ҳар нарсага безовта бўлавермайди, чунки унинг қалби қаттиқ бўлади. Безовта бўлган киши эса ўғри бўла олмайди, чунки уйда бир сичқон ҳаракат қилса ҳам, уни безовта қилади ва ўғирлик қила олмайди».\n19:20 / 05 январь 1090\n13:15 / 06 январь 594\n1387 16:30 / 26 апрель\n325 20:10 / 24 май\n1781 14:04 / 23.10.2018\n500 11:30 / 13 июнь


АҚШ сенати Доналд Трампни импичмент бўйича жараёнда оқлади – Газета.uz\nАҚШ сенати Доналд Трампни импичмент бўйича жараёнда оқлади\nАҚШ Сенати импичмент бўйича мажлисда собиқ президент Дональд Трампни оқлади. Импичмент учун 67 та овоз тўплаш керак бўлган жараёнда 57 нафар сенатор овоз берди.\n15 феврал 2021, 11:22 Жаҳон\nАҚШ Сенати собиқ президент Доналд Трампнинг тарихий импичментига қарши овоз берди, деб хабар бермоқда РБК CNBC маълумотларига асосланиб.\nКонгресс юқори палатасининг 57 аъзоси- Демократлар партиясининг барча 50 вакили ва 7 нафар республикачилар собиқ давлат раҳбарини исёнга даъват қилишда айблаш учун овоз беришди. Импичмент эълон қилиш учун 67 та овоз тўплаш керак. 43 сенатор қарши овоз берган.\nДоналд Трампга нисбатан импичмент жараёни 9 февраль куни бошланган. 13 февраль куни ҳимоя қилувчи ва айбловчи томонлар жараённи чўзмаслик учун гувоҳларни сўроқ қилмасликка қарор қилган. Томонларга сўнгги баҳслар учун ажратилган тўрт соатдан икки соатдан камроғи етарли бўлган.\nЯнварь ойида АҚШ Вакиллар палатаси Доналд Трампга импичмент эълон қилиш учун овоз берди. Собиқ президент Конгресс биносига бостириб кирган кўплаб тарафдорларини қўзғатганлиги учун АҚШ ҳукуматига қарши исён қўзғаганликда айбланган.


Мажлисни Марказий банк раиси Ф. Муллажонов бошқарди.\nТаъкидланганидек, Марказий банкнинг пул-кредит сиёсати 2016 йилга мўлжалланган макроиқтисодий кўрсаткичларнинг бажарилиши, банк тизимининг капиталлашув даражасини ошириш, унинг ликвидлигини янада мустаҳкамлашга қаратилди. Натижада 2016 йил\n1 июль ҳолатига кўра, тижорат банкларининг умумий капитали 8,6 трлн. сўмни ташкил этиб, ўтган йилнинг шу давридагига нисбатан 23,3 фоиз ошди. Банк активлари эса 25,1 фоиз ўсиб, 73,4 трлн. сўмга етказилди.\nТизимда эришилган кўрсаткичлар нафақат халқаро умумқабул қилинган меъёрларга мос келади, балки айрим йўналишлар бўйича ундан ҳам юқори эканлиги диққатга сазовор. Хусусан, капиталнинг етарлилик даражаси белгиланган халқаро меъёрлардан қарийб 3 баробар, жорий ликвидлиги эса жаҳон амалиётида қабул қилинган минимал даражадан 2 баробар ортиқдир. Бу эса республикамиз барча тижорат банки “катта учлик”ка кирувчи халқаро рейтинг агентликларининг “Барқарор” рейтинг баҳоларини қўлга киритишида муҳим омил бўлди.\nСаноатда юқори технологияли ва замонавий қувватларни ишга тушириш, ишлаб чиқаришни техник ҳамда технологик жиҳатдан янгилашга қаратилган лойиҳаларни молиялаштириш банклар фаолиятининг устувор вазифаларидан бири этиб белгиланган. Шундан келиб чиқиб, кўрилган изчил чора-тадбирлар самараси ўлароқ, жорий йилнинг олти ойида иқтисодиётнинг реал секторига йўналтирилган кредитларнинг умумий ҳажми 48 трлн. сўмдан ошди. Бундан ташқари, инвестиция мақсадларига ажратилган кредитлар ҳажми 5,8 трлн. сўмни, кичик бизнес субъектларини қўллаб-қувватлаш учун йўналтирилган кредитлар 8,3 трлн. сўмни ташкил қилиб, бу борада ҳам жадал ўсиш суръатлари таъминланди.\nБанклар томонидан ёшларни, айниқса, касб-ҳунар коллежлари битирувчиларини тадбиркорлик фаолиятига кенг жалб этиш, уларнинг бизнес лойиҳаларини молиявий қўллаб-қувватлашга ҳам жиддий эътибор қаратилмоқда. 2016 йилнинг биринчи ярмида ушбу мақсадларга 176,5 млрд. сўм сарфлангани бунинг яққол далилидир.\nМамлакатимизда банк тизимини ислоҳ қилиш ҳамда эркинлаштириш борасида эришилган ютуқлар Жаҳон банки ва Халқаро молия корпорациясининг “Бизнесни юритиш — 2016” навбатдаги йиллик ҳисоботида яна бир бор ўз тасдиғини топди.\nГап шундаки, унда кредитлаш шартлари бўйича кейинги уч йилда Ўзбекистон рейтинги 112 поғона, яъни 154-ўриндан 42-ўринга кўтарилди. Шунингдек, “Кредит ахбороти алмашинуви индекси” бўйича банк тизимимиз мавжуд 8 балли тизимда 7 баллга баҳоланди. Бу Иқтисодий ҳамкорлик ва ривожланиш ташкилоти (ОЕСD)га аъзо давлатлардаги ўртача кўрсаткичдан юқори эканлиги таҳсинга лойиқ.\nМажлисда қўлга киритилган муваффақиятлар билан бирга, камчиликларга йўл қўйилгани, яъни айрим тижорат банклари мижозларга замонавий хизматлар кўрсатиш ва аҳолининг банкларга бўлган ишончини янада мустаҳкамлаш борасидаги мавжуд ички имкониятлардан тўлиқ фойдаланмагани учун қаттиқ танқид қилинди.\nТадбирда 2016 йилнинг II ярим йиллигида банк тизими олдида турган долзарб вазифалар белгилаб олинди. Шунингдек, банклар раҳбарлари эътибори “Соғлом она ва бола йили” Давлат дастури ҳамда 2016 йил бандлик дастурида белгиланган вазифалар ижросини ўз вақтида бажаришга қаратилди.\nМазкур рукндаги бошқа мақолалар: « Қўшма корхонанинг янги лойиҳаси\tТашқи таъсирларга чидамли »


Қадимги Юнонистонда ўтказилган Олимпия ўйинлари ҳақида қизиқарли фактлар – Ўзбекистон миллий олимпия қўмитаси\nҚадимги Юнонистонда ўтказилган Олимпия ўйинлари ҳақида қизиқарли фактлар\nМаълумки, Олимпия ўйинлари XIX асрда эмас, балки Қадимги Юнонистонда, антик даврдаёқ ўтказилган. Замонавий Олимпия ҳаракатининг тарихига эса 120 йилдан ошди (1894 йилда Олимпия ўйинларини қайта тиклаш бўйича Конгресс ўтказилган), Қадимги Олимпия ўйинлари тарихи минг йилдан ортиқроқ даврни ўз ичига олади. Бугун биз сизларга Қадимги Юнонистонда ўтказилган Олимпия ўйинлари ҳақида қизиқарли фактлардан бир нечтасини келтириб ўтмоқчимиз.\nБиринчи Олимпия ўйинлари милоддан аввалги 776 йилда бўлиб ўтган. Бироқ кўпчилик тарихчиларнинг фикрича, Олимпиада ундан олдин хам ўтказилган бўлиши мумкин.\nЎша вақтларда Олимпиада фақат бир кун давом этган. Маълум муддат ўтгач, бу вақт 5 кунгача чўзилган. Хар бир кун маълум бир мусобақа учун ажратилган. Дастлабки Олимпия ўйинларида фақатгина битта мусобақа – югуриш бўлган (192,27 метр масофага). Аста-секин Олимпия дастурларига янги мусобақалар – диск улоқтириш, кураш, аравачалар пойгаси, узоққа сакраш ва куч синашиш кабилар киритилган.\nҚадимги Юнонистонда ўтган Олимпия ўйинлари ўзига хос миллий руҳда ташкил этилган. Бундан ташқари, фақат озод туғилган юнонларгина мусобақаларда қатнашиш ва уларни томоша қилиш ҳуқуқига эга бўлган. Олимпиада мусобақаларига аёл кишилар кириши ва иштирок этиши қатъиян таъқиқланган. Фақатгина битта аёл – Деметра ибодатхонасининг хизматчиси кириши мумкин бўлган, бунинг учун унга алоҳида жой ҳозирланган.\nЗамонавий спортда қоидани бузганликлари учун атлетларга қизил ёки сариқ карточка беришлари, тўплаган очколарини олиб ташлашлари, дисквалификация қилишлари мумкин. Авваллари эса бундай бўлмаган. Қадимги греклар жуда қаттиққўл бўлишган. Масалан, бирор атлет стартга эртароқ чиқса, уни таёқлар билан савалашган. Мусобақа иштирокчилари носоғлом рақобат қилса, қоидаларни бузса, уни тошбўрон қилишлари ва ҳатто ўлдириб юборишлари ҳам мумкин бўлган. Қоидаларга риоя қилмаслик Зевсга (Қадимги Юнон худоси) нисбатан ҳурматсизлик деб баҳоланган.\n394 йилда Рим императори Феодосий I Олимпия ўйинлари ўтказишни тақиқлаган. Римликларнинг фикрича, Олимпиада христиан динининг греклар орасида тарқалишига салбий таъсир кўрсатган (тўсқинлик қилган).\n31 Mart, 2020|Янгиликлар|


10:05 / 30.10.2019 1442 pdf Ўқиш режими + -\nУкоз номлик бозордаги, эшитган сўз мафтун қилди,\nМуҳаммад соллаллоҳу алайҳи васалламни ўйлантириб, ҳаётдан кўп маҳзун қилди,\nОдамлардан узоқ кетиб, ёлғизликда мамнун қилди,\nЗикри учун тоғу тошга, олиб чиқиб кетди Аллоҳ.\n- Не бўлдийкан хожамга?, деб Ҳадича онамиз,\nҒорга ёлғиз кетдилар, ҳижронида ёнамиз,\nБирдан ҳувиллаб қолди, нурга тўлган хонамиз,\nБу аёлни хизматини, беминнат қиб қўйди Аллоҳ.\n-Наҳот келиб қолдими? Узоқ кутган дамларим,\nЗиён етмас хожамга, беҳудадир ғамларим,\nҚувонч билан тўхтамас, кўзларимда намларим,\nЭнг меҳрибон қулингга, жоним фидо бўлсин Аллоҳ.\nТушунарсиз бир ҳолат, ўраб олди Аҳмадни,\nАслида У Ғойибдан, олар эди раҳматни,\nРоҳат бериб жонига, бермас эди заҳматни,\nЭлдан ёлғиз ажратиб, руҳин покларди Аллоҳ.\nҒордан макон қурдилар, фақат ҳаёл сурдилар,\nИкки кўзлар осмонда, тафаккур қиб турдилар,\nҲидоят ҳам бўлмасдан, юзни Ҳақга бурдилар,\nҚирқ йил ичра бир бора, ширкга қўймади Аллоҳ.\nЎтиб беш кун ё ўн кун, кириб келдилар уйга,\nШодон бўлиб аҳли байт, уйлар айланар тўйга,\nҲаёллари паришон, фақат толарлар ўйга,\nЖаннат макон уйни ҳам, қалбга тор қилди Аллоҳ.\nКўрганидан онамиз, нурга тўлди юзлари,\n- Ё Илоҳим хожамни, бунча маюс кўзлари,\nДармон бўлай дардига, тинглайинчи сўзлари,\nГирён қилиб атрофида, дилга дармон қилди Аллоҳ.\n- Дардингиз айтинг менга, сизга вафоли ёрман,\nБедор ўтар тунларим, изларингизга зорман,\nҒамларингиз олай ман, йўқса оламда хорман,\nЧиндан қиларди нидо, гувоҳдур бунга Аллоҳ.\n- Хотиржам бўл Ҳадича, дил истайди сокинлик,\nАқлу ҳушим жойида, эмасдур бу коҳинлик,\nЁлғиз бўлсам тоғларда, бўлар менга ёқимлик,\nТортар мени қандай куч, билмасман, билар Аллоҳ.\n-Хизматингизга шайман, бошқа тутмай сўроқга,\nКўнгил тортган иш қилинг, қулоқ тутинг юракга,\nЎзингизни авайланг, сизга неки керакга,\nМен тайёрман ҳар ишга, имкон берса бас Аллоҳ.\nШундан сўнгра Ҳадича, фикру ўйини жамлаб,\nТезда ишга киришди, емакларини ғамлаб,\nХурсанд бўлиб кузатди, лекин кўзларин намлаб,\nБуюк ишга Бегимни, танларми? Энди Аллоҳ.\nОзроқ дийдордан кейин, фарзандлар уйда қолиб,\nТезда йўлга чиқдилар, озиқ – овқатни олиб,\nЙўл йўлакай Каъбага, ихлосли назар солиб,\nШиркдан ҳоли ўзгача, тавоф қилдирди Аллоҳ.\nЮраклари тез уриб, шошдилар ғорга тамон,\nҚандайин куч тортади, билмас Ўзлари ҳамон,\nЙўл устида бир овоз, эшитдилар шу амон,\nЖонсиз тошларга салом, бергизиб қўйди Аллоҳ.\n- Эй Аллоҳни Росули, саломлар Сизга бўлсин,\nРоббим танлаб олган Зот, қалбингиз нурга тўлсин,\nАссалом ! Росулуллоҳ, шайтонни рангги сўлсин,\nҲатто тошларга сирин, англатиб қўйди Аллоҳ.\nБу овоздан Улуғ Зот, қўрқиб тезлаб кетдилар,\nҲиро номлик ғорга ҳам, шошиб юриб етдилар,\nМакон қилиб шу жойни, танга роҳат этдилар,\nФақат ушбу ғор ичра, сокинлак берди Аллоҳ.\nБутун шаҳар бу ғордан, равшан бўлиб кўринар,\nНе қилмоқда одамлар, тўғри йўлдан суринар,\nКўрган ишларин бир – бир, ечмоқликга уринар,\nБу дунёдан бездириб, руҳин тайёрлар Аллоҳ.\nТошлар салом демоқда, уни қилмади қабул,\nҲар хил овоз келмоқда, нима дегани? Росул,\nҲатто Росул нелигин, билмаслар бўлиб мосул,\nҚалбга сурур бахш этиб, роҳат берарди Аллоҳ.\nКарвонга бош бўлганда, сафарда кўп юрдилар,\nТурли миллатга учраб, роҳибларни кўрдилар,\nНабий келар тез кунда, деб эшитиб турдилар,\nВақти келмай бу ишни, сир қилиб қўйди Аллоҳ.\nНурофшон бир ғор ичра, ҳидлари мушки анбар,\nЎйлаб ётар Улуғ Зот, ким экан У? Пайғамбар,\nТўғри йўлни айтса бас, тақар эдим гулчамбар,\nҲатто сирни Ҳабибга, ошкор қилмади Аллоҳ.\n- Бу борлиқнинг Эгаси, биларман шубҳасиз бор,\nОй ва қуёш юлдузлар, Холиқи албатта бор,\nБежиз бунёд бўлмаган, ҳар жоннинг Роззоқи бор,\nРоҳиблар баён қилган, Пайғамбаринг, ким? Аллоҳ.\nТакрор – такрор бир савол, қийнар Ул Зотни ҳамон,\nПайғамбар ким? Росул ким? Набий келар қай замон,\nКим экан У танланган, макони қайси томон,\nНола қилар юракдан, ҳалоскоринг, ким ? Аллоҳ.\nСаволлар кўп жавоб йўқ, фақат ўйлаб ётарлар,\nАнгламоқ кўп савод йўқ, бедор тонг оттирарлар,\nТафаккур кўп илм йўқ, Ҳақни излаб юрарлар,\nДунёнинг бор заридан, бездириб қўйди Аллоҳ.\nЎн кун зиёд вақт ўтиб, келдилар ғордан чиқиб,\nЎйлар енгиб борарди, юракларини сиқиб,\nҒамлар ортиб борарди, гўё жасадни йиқиб,\nБуюк ишдан аввали,руҳга дам берди Аллоҳ.\nАтрофда тоғу тошлар, таъзим қиларди гўё,\nСаробми бу ё вас-вас, туш эмасди бу рўё,\nҲайрон қолиб ақлиё, титроқ босди ҳолиё,\nТилга кирар тошлар ҳам, изн берса бас Аллоҳ.\nАссалом! Сизга бўлсин, эй Аллоҳни Росули,\nТанландингиз оламга, фақир мискин мақсули,\nРоббим танлаб олган Зот, Сиз инсонлар мақбули,\nТакрор ўшал тошлардан, салом йўллатди Аллоҳ.\nУшбу сафар улуғ Зот, овоз соҳибин билди,\n- Наҳотки бу қаттиқ тош, Менга эҳтиром этди,\nБалки жиндур ё шайтон, тезда жойидан жилди,\nАломатлар кетма-кет, зоҳир қиларди Аллоҳ.\n- Бу не ҳолат хасрато, етмайдику бардошим,\nДардим айтай кимларга, борми экан сирдошим?\nҲадичадан ортиқроқ, борми дардкаш қардошим?\nЎй ҳаёлда уй тамон, юргизиб қўйди Аллоҳ.\n-Эй Ҳадича билмадим, тошлар бермоқда салом,\nОвозлари бенуқсон, ҳудди инсондек калом,\nАнглолмадим бу ҳолат, қачон бўларкан тамом,\nҲолим таранг ожизман, паноҳ бергайми Аллоҳ.\n-Бегим бўлинг ҳотиржам, Сизда буюк ишлар бор,\nАмаким ибни-Навфал, айтган ажиб сўзлар бор,\nБу турмушда мен Сизни, танлашимда сирлар бор,\nСизни зинхор зулматга, ташлаб қўймайди Аллоҳ.\nХўп саййида онамиз, дилга дармон бўлдилар,\nШирин сухон сўз билан, ғамларини олдилар,\nЕмоқ ичмоғин ғамлаб, сўнгра йўлга солдилар,\nСўнгги бор рахмат учун, ғорга чорлайди Аллоҳ.\nРоббимни марҳамати ва берган илҳоми билан, «Расулуллоҳ соллаллоҳу алайҳи васалламни соғиниб яшанг» деб, номланган сийрат шеърларимизни иккинчи фаслини ёзиб тугатдик.\nИнша Аллоҳ, Роббим яна қувват берса, сабр берса, ибодати ва зикри билан роҳатлантирса, қўлимизга қалам билан илм берса, Расулуллоҳнинг энг гўзал ҳаётлари ва тарихлари билан сиз азизларни, Расулуллоҳ соллаллоҳу алайҳи васалламни соғиниб яшаётган, Расулуллоҳнинг хос умматларини, Шафоатчимиз, йўлбошчимизнинг буюк ишлари билан имкон қадар, осонроқ ёритиб боришга ҳаракат қиламиз.\nШу вақтгача Расулуллоҳнинг ҳаётларини, ўсмирлик даврларини, етимликларидаги азобларини, йигитлик даврларида шижоатларини, эл орасида ростгўйликларини, тижоратларидаги ҳалолликларини, ҳатто душманлари олдидаги обрўлари билан таништириб келдик.\nКейинги фаслимизда Инша Аллоҳ, ер юзига Аллоҳнинг Нури ёғилишини яъни Ваҳийнинг бошланиши ҳақида, Исломни сиз ва бизларга етказишдаги Расулуллоҳнинг тортган азоблари, Меърож воқеаси, умматларга буюрилган намоз, рўза, хаж ва бошқа фарз амаллари, туғилиб ўсган севимли она Ватанларини ташлаб хижрат қилганлари, хуллас бутун бир ҳаётларининг ҳаммаси фақат ибрат бўлган Зотнинг тарихларини ўрганишга ҳаракат қиламиз.\nШунингдек, сийратни ўрганиш вақтимизда, оятларнинг нозил бўлиш сабабларини ҳам ўрганиб ёзиб борамиз, Инша АЛЛОҲ.\nБунинг учун биз устозимиз шайх Муҳаммад Содиқ Муҳаммад Юсуф роҳимаҳуллоҳнинг «Тафсири Ҳилол» ва бошқа энг ишончли манбалардан фойдаланамиз.\nЭй, Расулуллоҳни соғиниб яшаётганлар, муаллифни ҳам Аллоҳ учун дуо қилиб туринг!\n1. «Ҳадис ва ҳаёт» 19 жуз. «Оламларга раҳмат пайғамбар» Шайх Муҳаммад Содиқ Муҳаммад Юсуф.\n2. «Тарихи Муҳаммадий» Алихонтўра Соғуний.\n3. «Саодат асри қиссалари» Аҳмад Лутфий Қозончи.\n4. «Ар-раҳиқул махтум» Сафийюр Раҳмон Муборакфурий.\nМуаллиф Жиззах шаҳар «Имом Бухорий» жоме масжиди имом ноиби Ҳалилов Умиджон Абдуҳаким Хожи ўғли.\nDilnuraxon 17:50 / 09.11.2019\nАллох бу хайрли иwларингдан рози булсин илохим бизга қизиқарли малумотларни етказиб берганларингдан бенихоя минадормиз\nОхунжон 16:27 / 30.10.2019\nУшбу хайрли ишнинг мана шундай ва бундан-да гўзал бир ҳолатда давом этиб боришини насиб қилсин!\n08:05 / 30.10.2019 725\n12:05 / 30.10.2019 1223\n1177 10:05 / 09.10.2019\n526 15:30 / 01 май\n1254 11:35 / 29.09.2019


Пойтахтимиздаги “Туркистон” саройида Ватанимиз тараққиётига муносиб ҳисса қўшаётган бир гуруҳ йигит-қизларнинг “Ўзбекистон белгиси” кўкрак нишони билан тақдирланиши ҳам уларга кўрсатилаётган эъзоз ва эътиборнинг ёрқин далилидир.\nТадбир иштирокчилари дастлаб Мустақиллик майдонида бўлиб, истиқлолимиз, буюк келажагимиз ҳамда орзу-истакларимизни ўзида мужассам этган Мустақиллик ва эзгулик монументи пойига гул қўйдилар.\nШу ўринда таъкидлаш лозимки, юртимизда иқтидорли ёшларни аниқлаш, уларни моддий ва маънавий жиҳатдан қўллаб-қувватлаш, жамиятда ўз ўринларини топишларига кўмаклашиш мақсадида қатор чора-тадбирлар амалга оширилаётир. Хусусан, Президентимиз ташаббуси билан таъсис этилган Зулфия номидаги Давлат мукофоти, “Ниҳол” мукофоти, Ўзбекистон Республикаси Президенти Давлат стипендияси ва бошқа совринлар ёшларимизни янги муваффақиятлар сари руҳлантиришда муҳим аҳамият касб этаяпти.\nТадбирда қатор вазирлик, идора ва муассасалар, жамоат ташкилотлари вакиллари, “Камолот” ёшлар ижтимоий ҳаракати фаоллари, “Ўзбекистон белгиси” кўкрак нишони совриндорлари ҳамда оммавий ахборот воситалари ходимлари қатнашди.\nДавлатимиз раҳбарининг 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори юртимиз ёшларининг истеъдодини юзага чиқариш ҳамда рағбатлантиришга йўналтирилган саъй-ҳаракатларни янги босқичга кўтарди.\nЮртбошимизнинг Фармонига кўра, 2003 йилда таъсис этилган “Ўзбекистон белгиси” кўкрак нишони илм-фан, маданият, таълим, соғлиқни сақлаш, санъат, журналистика, спорт, қишлоқ хўжалиги, кичик бизнес, ҳуқуқ ва ҳарбий соҳаларда юксак натижаларга эришаётган ёшларга бериб келинаяпти. Ўтган йиллар мобайнида ушбу мукофот билан тақдирланган 435 нафар йигит-қиз турли соҳаларда меҳнат қилиб, она-Ватанимиз равнақига ўз ҳиссаларини қўшишмоқда. Мазкур кўкрак нишони соҳиби бўлиш иштиёқидаги ёшларнинг сони йилдан-йилга ортиб бораяпти. Жумладан, жорий йилда қарийб минг нафарга яқин номзод ҳужжати келиб тушган бўлиб, уларнинг 22 нафари ушбу мукофотга лойиқ, деб топилди.\n— Жудаям ҳаяжондаман, — дейди Ўзбекистон давлат санъат ва маданият институти “Ўқув театри” олий тоифали драма артисти Юлдуз Ражабова. — Камтарона хизматимизни юксак баҳолашгани, “Ўзбекистон белгиси” кўкрак нишони билан тақдирланганим ҳаётимда унутилмас воқеа сифатида бир умрга муҳрланиб қолади. Ўтган йиллар давомида бир қатор асарларни саҳналаштириб, томошабинлар эътиборига ҳавола қилдик. Шунингдек, кино соҳасида ҳам фаолият кўрсатаяпман. Шу кунгача бир қанча фильмларда қатнашдим. Ушбу эътибор эса менга янада куч ва шижоат бағишлайди.\nСарой фойесида Ўзбекистонда ёшлар сиёсатига доир ислоҳотлар самаралари акс этган расмлар, ёш иқтидор эгалари томонидан эришилган илм-фан ютуқлари, улар ясаган миллий ҳунармандлик намуналари кўргазмаси ташкил қилинди.\nМазкур рукндаги бошқа мақолалар: « Баркамол авлод шижоати\tСаломатлик посбонларига эҳтиром »


Трамп АҚШ ҳарбийлари Суриядан чиқарилишини маълум қилди\n23 октябр 2020, Тошкент вақти: 15:30\nАҚШ президенти Дональд Трамп 19 декабрда ўзининг Twitter саҳифасида Америка қўшинлари “Ислом давлати” гуруҳи устидан қозонилган “тарихий ғалаба ортидан” Суриядан ватанларига қайтарилишини маълум қилди.\nСурияда ҳозир АҚШнинг икки минг нафар аскари бор. Улар бугунги кунда Суриядаги курд ва араб жанггари гуруҳларига “Ислом давлати” гуруҳи қолдиқларига қарши курашда кўмаклашмоқда.\nРеспубликачи ва демократ сиёсатчилар Дональд Трампнинг бу қарорини “жиддий хато” сифатида баҳоламоқда. Жумладан, сенатор Линдси Грэм Трамп АҚШ ҳарбийларини Суриядан олиб чиқиб кетса, бу “Ислом давлати” гуруҳи, президент Башар Ассад ва унинг иттифоқчилари Россия ҳамда Эрон учун катта ғалаба бўлишини айтди.\nРоссия Ташқи ишлар вазирлиги “АҚШ ҳарбийларининг Суриядан чиқарилиши бу мамлакатдаги инқирозни тинч йўл билан бартараф этиш учун омил яратади”, деб ҳисоблашини маълум қилди.


Масжидлар қуришни тўхтатиб, мактаблар, болалар боғчалари, уйлар қуринглар, - Бош вазир ўринбосари Р.Сабиров - 0\nМасжидлар қуришни тўхтатинг ва мактаблар, болалар боғчалари ва уйлар қуринглар. Бу ҳақда Қирғизистон Бош вазирининг ўринбосари Равшан Сабиров бугун Ўшда бўлиб ўтган ҳукуматнинг минтақавий иқтисодий йиғилишида айтиб ўтди.\nУнга кўра хайрия фондлари мактаблар ва уйлар қуриши керак.\n“Мен Оламудундаги ижтимоий шаҳарчанинг очилишида иштирок этдим. У ерда хайрия жамғармалари кўплаб масжидлар қуришган. Тўхтатинглар дедим. Энди мактаблар, болалар боғчалари, ижтимоий ҳимояга муҳтож оилалар учун уйлар қуриб беринглар дедим. Улар рози бўлишмоқда. Келажакда хайрия фондлари уйлар, мактаблар ва болалар боғчаларини қуришга ҳаракат қилишади. Худди шу қатарлик ва бошқа томонлик фондлар ишлашмоқда. Бир фонд 2,5 минг квартира қуришини айтмоқда. Агар насиб қилса, қурилади. Бишкекда қурилишга ҳожат йўқ. Ҳудудларда қурилиши керак. Шунинг учун биз ҳокимлар билан музокаралар олиб боринглар демоқдамиз, – деди Сабиров.


Ўзбекистонда йўллар энди текисроқ бўлади\n14:03 16.02.2017 Ҳавола олиш\nЎзбекистонда 2017-2018-йилларда қишлоқ автомобил йўллари, шаҳарлар, шаҳар посёлкалари, қишлоқ ва овулларнинг кўчаларини капитал ва жорий таъмирлаш белгиланган\nТОШКЕНТ, 16 фев — Sputnik. Ўзбекистон президенти 2017-2018-йилларда минтақавий автомобил йўлларини ривожлантириш дастурини тасдиқлади, деб хабар қилди Ўзбекистон ТИВ матбуот-хизмати.\nҲужжатга кўра, 2017-2018-йилларда 5454 километр, жумладан, 2017-йилда — 2700 километр, 2018-йилда — 2754 километр хўжаликлараро қишлоқ автомобил йўллари, шаҳарлар, шаҳар посёлкалари, қишлоқ ва овулларнинг кўчаларини капитал ва жорий таъмирлаш белгиланган.\nХўжаликлараро қишлоқ автомобил йўллари, шаҳарлар, шаҳар посёлкалари, қишлоқ ва овулларнинг кўчаларини жорий таъмирлаш ишларини бажариш учун минтақавий йўлларни таъмирлашга ихтисослаштирилган ташкилотлар 330 та йўл техникаси билан таъминланади.\nХабарга кўра, мавжуд республика хўжаликлараро қишлоқ автомобил йўллари, шаҳарлар, шаҳар посёлкалари, қишлоқ ва овуллар кўчаларини босқичма-босқич хатловдан ўтказиш ва уларни паспортлаштириш, бу борадаги ишлар натижалари бўйича электрон маълумотлар базаси яратилади.\nМирзиёев, янги фармон, Ўзбекистон, йўл


Браконьер саксовул кесгани учун 2,2 млн сўм миқдорида жаримага тортилди » Muzlik.uz - O‘zbekiston yangiliklari\nЗарафшон шаҳрининг «Мурунтов» посёлкасида истиқомат қилувчи фуқаро саксовул кесгани учун жаримага тортилди, дея хабар қилди Ўзбекистон Экология ва атроф-муҳитни муҳофаза қилиш давлат қўмитаси матбуот хизмати. Браконьер саксовулларни «КамАЗ» юк машинасида олиб кетаётганда қўмитанинг Навоий вилоят бошқармаси томонидан Зарафшон Ички ишлар бошқармаси билан ҳамкорликда етказилган экологик рейд давомида ушланди. Қонунбузар 2,2 млн сўм миқдорида жаримага тортилди. Табиатга етказилган зарар миқдори эса 3,7 млн сўмни ташкил этди. Эслатиб ўтамиз, президентнинг октябрдаги қарори билан келгуси йил охирига қадар барча турдаги дарахтларни кесишга мораторий эълон қилинган.\n«Пахтакор» 50 млн сўм, «Насаф» эса 100 млн сўм миқдорида жаримага тортилди